**Препис – извлечение!**

Р Е Ш Е Н И Е № 464

28.09.2018 г.

/ Протокол № 38 /

**ОТНОСНО:** Доклад на Кмета на Община Гурково с вх.№ ОС – 134 / 21.05.2018 г. – отчет за изпълнението на бюджета на Община Гурково за 2017 г.

**МОТИВИ:** Отчета за касовото изпълнение на бюджета на община Гурково към 31/12/2017 г. е изготвен в съответствие със Закона за публичните финанси, Закона за държавния бюджет на Република България за 2017 г., писмо ДДС № 7 от 22/12/2017 г. на Министерството на финансите за изготвянето и представянето на тримесечните отчети за касово изпълнение на бюджетите, на сметките от Европейския съюз и на сметките за чужди средства.

През отчетният период Община Гурково осигурява финансов ресурс за приоритетните направления чрез ефективно и ефикасно разходване на бюджетните средства, строга финансова дисциплина за недопускане на поемане на задължения без осигурени финансови средства и спазване на изискванията за приоритетни плащания.

Бюджета на Община Гурково е приет с Решение № 218 от 26/01/2017 г. на Общински съвет гр. Гурково в размер на 3 598 737 лв. Уточненият бюджет към 31/12/2017 г. е 4 333 752 лв. Приходите по бюджета на Община Гурково към 31/12/2017 г. са в размер на 4 242 169 лв., а разходите 3 806 717 лв. Наличността по бюджетните сметки в лева е 435 452 лв., по депозитната бюджетна сметка във лева наличността е 26 741 лв.

За отчетният период първоначалния бюджет е коригиран с промените във взаимоотношенията с Централния бюджет, съгласно писма на Министерството на финансите, допълнително предоставени целеви средства под формата на трансфери, собствени приходи, като компенсираната промяна на бюджета е увеличение с **735 015 лв**. и е както следва:

**Обща допълваща субсидия (§ 3111) – 206 572 лв.:**

**-** средства за допълнителни възнаграждения и осиг. вноски за постигнати резултати от труда на директорите на училища и детски градини – 2 936 лв.;

- възстановяване на част от разходите за транспорт на педагогическия персонал за 2017 г. – 37 832 лв.;

- промени в натуралните показатели по Админ М в образованието – 33 616 лв.;

- промени в натуралните показатели по Админ М в здравеопазването – 3 503 лв.;

- присъдена издръжка – 4 050 лв.;

- командировки медицински експерти /ТЕЛК/ - 90 лв.;

- НП Оптимизация на училищната мрежа /обезщетения/ - 21 968 лв.;

- промени в стандартите за функция «Образование» - 62 287 лв.;

- Учебници и учебни помагала – 31 836 лв.;

- Подпомагане на физ.възпитание и спорта в ДГ и училищата – 1 840 лв.;

- НП „Осигуряване на съвременна образователна среда“ – 2 000 лв.;

- НП „ИКТ“ – 3 940 лв.;

- за стипендии на ученици след завършено основно образование – 674 лв.

**Получени от общини целеви трансфери от ЦБ (§3128) - 78 236 лв.:**

* субсидии за вътрешноградски и междуселищни пътнически превози – 5 007 лв.;
* компенсации за безплатен превоз на ученици до 16 г. – 54 090 лв.;
* компенсации за безплатни или по намалени цени пътувания – 19 139 лв.

**Получени от общини целеви трансфери от ЦБ (§3118) – 5 313** лв. – средствата са за непредвидени и неотложни разходи за продотвратяване на последствия от бедствия и транспортни разходи за доставка на хляб и основни хранителни продукти.

**Трансфери между бюджети (§ 6100) – 43 434 лв.:**

**-** Министерски съвет – логистика – 8 296 лв.;

- Програми временна заетост – МТСП – 23 579 лв.;

- МОН – 11 559 лв.;

**Трансфери между бюджети и сметки за средствата от ЕС (§ 6200) – 23 500 лв.;**

**Трансфери от/за държавни предприятия и други лица (§6400) – 172 413 лв.;**

**Финансиране на дефицита, друго финансиране – 196 000 лв.:**

* Получен дългосрочен заем – 172 000 лв.;
* Предоставени врем.депозити - 24 000 лв.

**Собствени приходи – 9 547 лв.:**

**-** Приходи от наеми на земя (§ 2405) – 270 лв.

- Внесен ДДС и др. д/ци върху продажбите (§ 3702) - (-8) лв.

- Други неданъчни приходи (§ 3619) – 8875 лв.

- Дарения (§ 4501) – 410 лв.

**І. Изпълнение на приходите – Приложение №1**

1. **Имуществени данъци и неданъчни приходи**

Изпълнението на собствените приходи на Община Гурково към 31/12/2017 г. е 91,12 на сто. При уточнен към 31/12/2017 г. годишен бюджет от 713 557 лв., отчетният им размер възлиза на 650 185 лв., което е **със 105 066 лв. повече** спрямо отчета за същия период на предходната 2016 г.

**Данъчни приходи**

Общите постъпления от местни приходи по бюджета на общината към 31/12/2017 г., 204 315 лв. са от данъчни приходи. Спрямо уточненият бюджет изпълнението е 105,92 на сто, като са събрани **18 499 лв. в повече** спрямо същия период на 2016 г.

* **данък върху недвижимите имоти**

Изпълнението към 31/12/2017 г. е 38 237 лв., при уточнен бюджет за годината 38 000 лв. или **100,62%.** Спрямо същия период на 2016 г. са събрани в повечес 6 671 лв. От недобори са събрани 5 429 лв.

- **данък върху превозните средства**

По отчет към 31/12/2017 г. са постъпили 135 540 лв., при уточнен бюджет за годината 123 000 лв. или изпълнение **110,20**%, събрани с 18 026лв. повече в сравнение със същия период на 2016 г. Преизпълнението се дължи на:

* автоматичната връзка между КАТ, фирми извършващи технически преглед на МПС /моторни превозни средства/ и общинските администрации – МДТ /местни данъци и такси/;
* събрани недобори.

Местни данъци и такси използват максимално предоставените законови възможности, свързани с повишаване събираемостта от данък МПС /моторни превозни средства/.

- **данък при възмездно придобиване на имущество и дарения**

За отчетният период е 21 924 лв. при разчет по бюджета за годината 24 000 лв. или 91,35%. Спрямо същият период на 2016 г. са постъпили 6 994 лв. по-малко.

**Патентният данък** е с изпълнение 7 301 лв., при уточнен бюджет 6 200 лв. или 117,76%. Спрямо същият период на 2017 г. са събрани с 1 206 лв. в повече. От недобори са събрани 1 067 лв.

**Туристическият данък** е с изпълнение 1 236 лв. или 77,25%.

**Неданъчни приходи**

Към 31/12/2017 г. възлизат на 445 870 лв. при план 520 657 лв. или 85,64%. Изпълнението спрямо същия период на 2016 г. е с **123 565** лв. по-малко**.**

Те включват **приходи и доходи от собственост**, изпълнение към периода е 100,61% или 170 012 лв., от които 9 419 лв. са реализирани приходи от СУ „Хр. Смирненски”, гр. Гурково по сключен договор за отдадена земя под наем. Спрямо отчетният период на 2016 г. се реализирани в повече приходи с 12 084 лв.

Приходите от **наеми на имущество**, разчетени в размер на 96 270 лв. изпълнението е 92 313 лв. или 95,89%. Към отчетният период на 2016 г. събраните приходи са повече с 11 038 лв.

От **наеми на земя** при разчет 75 919 лв. изпълнението е 67 331 лв. или 88,69%. В сравнение със същия период на 2016 г. събраните приходи са по-малко с 7 895 лв.

Постъпленията **от общински такси** за отчетния период общото изпълнение е 261 630 лв. и представлява 82,88% спрямо годишния им план. Общинските такси заемат най-голям относителен дял от неданъчните приходи (58,68%), като те представляват и 40,24% от реализираните собствени приходи.

Ролята на този приходоизточник е голяма, защото с него се финансират услуги, предоставяни на конкретни ползватели при спазване на изискването, че размерът на приходите от такси трябва да възстановява извършените от общината разходи, съгласно приетата наредба от общинския съвет /Наредба за определяне и администриране на местните такси и цени на услуги/.

От общинските такси с голямо изпълнение от 126,63% са приходите от административни услуги, като за отчетния период постъпленията са в размер на 13 929 лв., при годишен план 11 000 лв. За отчетния период постъпленията от таксата за битови отпадъци са в размер на 180 431 лв. при годишен план 203 064 лв. В сравнение със същия период на 2016 г. събраните приходи са по-малко с 79 158 лв. Събраните недобори за отчетния период са в размер на 21 930 лв.

Изпълнението по видове такси е, както следва:

- такса за **ползване на пазари, тържища, панаири, тротоари, площади и улични платна –** изпълнение 108,63%.;

- такса за **ползване на детски градини -** при бюджет за годината 35 000 лв. са постъпили 27 655 лв. или 79,01%. Спрямо 2016 г. са постъпили с 784 лв. повече;

- за **социални услуги –** изпълнение 56,86 % спрямо годишния им план и спрямо 2016 г. има намаление с 6 971 лв. - потребителите са намалели, поради включването им в ОП „Осигуряване на топъл обяд“.

- за **технически услуги**  - изпълнение 41,61% . В таксите за технически услуги влизат такси за издадени разрешения за строеж, одобрени проекти, разглеждане на проекти, издаване на скици и др. Спрямо същият период на миналата година, към отчетния период са входирани много малко частни проекти за одобрение и разглеждане. За 2016 г. са издадени 24 разрешения за строеж, а за 2017 г. са издадени 14.

- **други общински такси** – изпълнение 62,24% разчетени са постъпления от такси за ползване на вода. Изпълнението е с 202 лв. в повече спрямо 2016 г. По този параграф постъпват такси за лицензи, за разрешения за провеждане на мероприятия, за водоползване, канализация. Не са събрани приходите от такса „водоползване” от всички населени места.

Приходите от **глоби, санкции** **наказателни лихви** са в размер на 18 348 лв., което представлява 76,90% от уточнения годишен план.

**Други неданъчни приходи** – изпълнение 65,42% за отчетния период. По този приходен параграф постъпват приходи от категоризация, тръжна документация, собствени приходи от продажба на вторични суровини и други.

**Продажба на нефинансови активи**

Одобреният от общински съвет бюджет по този приходен параграф е 13 728 лв. Към 31/12/2017 г. изпълнението е 10 505 лв. или 76,52%. Реализираните приходи са от продажба на общинска земя, съгласно чл. 127, ал. 2 от Закона за публичните финанси паричните постъпления от продажба на общински нефинансови активи се изразходват само за финансиране изграждането, основен и текущ ремонт на социална и техническа инфраструктура

**2. Взаимоотношения с Централния бюджет**

Трансфери между бюджета на бюджетната организация и ЦБ :

**-обща субсидия и други трансфери за държавни дейности от ЦБ за общини**

**§ 31-11** разчет 2 164 595 лв., изпълнение 2 164 595 лв.

**-обща изравнителна субсидия и други трансфери за местни дейности**

**§ 31-12** разчет 465 000 лв., изпълнение 465 000 лв., в т.ч. за зимно поддържане получените средства са 25 800 лв.

**-целеви трансфери за капиталови р-ди** **§ 31-13** разчет 179 100 лв., изпълнение 179 100 лв.

**-получени от общини целеви трансфери от ЦБ § 31-28**., - разчет 78 236 лв., изпълнение 78 235 лв.

**3. Трансфери**

**3.1. Трансфери между бюджети – (-11 623) лв., както следва**

- Община Мъглиж – (-35 040) лв.;

- Община Стара Загора – (-29 272) лв.;

- Община Николаево – 3 504 лв.;

- Община Твърдица – 5 751 лв.;

- Министерски съвет (избори) – 8 296 лв.;

- МОН – 11 559 лв.;

- МТСП /ПВЗ/ - 23 579 лв.

**3.2. Трансфери между бюджети и сметки за СЕС – (- 41) лв., както следва:**

- ОП Човешки ресурси – (-41) лв.;

Общината има предоставени средства от РИОСВ в размер на 34 346 лв. (§ 9336).

**Временни безлихвени заеми – 115 320 лв., от които:**

- предоставен заем на сметки за СЕС от бюджетната сметка - (-56 680 лв.);

- предоставен заем от/за държавни предприятия и др.сметки - 172 000 лв.

**ІІ. Изпълнение на разходите – Приложение №2**

За финансиране дейността на общината към 31/12/2017 г. са изразходени общо

3 806 717 лв. Изпълнението на разходите по бюджета на общината е 87,84% спрямо актуализирания годишен план, в т.ч.:

* За делегираните от държавата дейности отчетените разходи в размер на

2 369 056 лв., представлява 92,78% спрямо уточнения им годишен план;

* За дофинансиране на делегираните от държавата дейности с общински приходи при уточнен годишен план 42 307 лв., отчетените разходи представляват 92,93% от годишния им план – 45 527 лв.;
* За местните дейности при уточнен годишен план 1 734 798 лв., отчетените разходи са 1 395 354 лв., изпълнени на 80,43% спрямо годишният им план.

Най-голям относителен дял в общия размер на разходите заемат тези за работни заплати, възнаграждения и свързаните с тях осигурителни вноски в размер на 2 116 765 лв., което представлява 55,61% от общите разходи, разпределени както следва:

* За държавни дейности - 1 726 376 лв. или 72,87% от общите разходи за тези дейности;
* За местни дейности и за дофинансиране на държавни дейности - 390 389 лв. или 27,15% от общите разходи за тези дейности.

Разходите за издръжка в размер на 940 891 лв. представляват 24,72% от общите разходи през отчетния период, от които за външни услуги 360 853 лв.; за вода, горива и енергия са усвоени 205 382 лв.; за храна в училищата, детските градини, столово хранене и в заведенията за социални услуги 67 923 лв.

На читалищата са предоставени субсидии в размер на 58 400 лв.

**Разходите за държавните дейности представляват 62,23% от общо извършените, за местните дейности - 36,66% и за дофинансиране на държавни дейности – 1,11%.**

Изпълнението по функции е както следва:

Функция **“Общи държавни служби**” отчита издръжката на „Изпълнителни и законодателни органи” /Общинска администрация/, „Общински съвет”, Държавни и общински служби и дейности по изборите”. В общинска администрация се води счетоводството на две кметства и кметски наместничества. При разчет 877 582 лв. изпълнението е 815 304 лв. или 92,90%.

Във функция **“Отбрана и сигурност**” са отразени разходите за възнаграждения, осигурителни вноски, издръжка за денонощните оперативни дежурни, издръжка на военните отдели пунктовете за управление, средства за местната комисия за борба срещу противообществените прояви и обществените възпитатели. При разчет 94 324 лв., изпълнението е 85 993 лв., или 91,17%, държавни дейности.

Функция **“Образование”**

При разчет 1 984 053 лв., изпълнението е 1 826 255 лв. или 92,05%. Характерното в тази функция е дейност „Столове”, която се финансира от местни приходи, на делегиран бюджет са само училищата и се издържат със средствата от общи субсидии от ЦБ и реализирани собствени приходи.

Изпълнението във функция “Образование” на държавни дейности е 1 711 183 лв. – 92,41%, а на местните 115 072 лв. – 86,94% .

Функция **“Здравеопазване”**

При разчет 57 401 лв., изпълнението e 46 671 лв., или 81,31%, които са държавни дейности. Изплатени са средства за командировки на медицинските експерти /ТЕЛК/ в размер на 90 лв.

Изпълнението на Функция **“Социално осигуряване, подпомагане и грижи**” е 164 597 лв., при разчет 184 514 лв., или изпълнение 89,21%.

Разходите за „Домашен социален патронаж” към отчетния период са в размер на 76 220 лв., при разчет 91 312 лв., броят на патронираните лица е 51. Разходите за „Клубове на пенсионера” са в размер на 27 932 лв., при разчет 30 724 лв. и са за заплати, осигурителни вноски и издръжка.

В дейност 532 „Програми за временна заетост”, държавни дейности са отразени средствата предоставени от МТСП за заетите лица по една национална програма за хора с трайни увреждания и една регионална програма за заетост.

В дейност 589 “Други дейности по соц.осигуряване, подпомагане и заетостта” в държавни дейности са отразени средствата по наредбата за превозите от 2015 г. в размер на 19 139 лв. за компенсации за безплатни и по намалени цени пътувания. Средствата са от централния бюджет. Изплатените средства за присъдена издръжка към отчетния период са в размер на 4 050 лева.

В **“Жилищно строителство, комунално стопанство”** при разчет862 863 лв.,изпълнението е 622 173 лв., като изпълнението е 72,11% - включва разходи за водоснабдяване и канализация, озеленяване, осветление улици. Издръжката е изцяло разход на общинския бюджет. С висок относителен дял в разделаедейност “Чистота” **–** при разчет 160 043 лв., изпълнението е 149 500 лв. или 93,41%.

Функция **“Почивно дело, култура, религиозни дейности**” - при разчет 128 725 лв., изпълнението е 120 731 лв. – 93,79%. Този раздел отразява издръжката на читалищата, други дейности по културата, спортната база и обредните домове.

Функция **“Икономически дейности и услуги” -** при разчет 144 290 лв., изпълнението е 124 993 лв. или 86,63%. Дейност 832 “Служби и дейности по поддържане, ремонт и изграждане на пътища” с разчет 78 569 лв., изпълнение 67 479 лв. или 85,88%, изразходваните средства са от централния бюджет за зимно поддържане и основен ремонт на общински пътища.

**ІІІ. Изпълнение на капиталовите разходи – Приложение №3**

Инвестиционната програма на община Гурково е приета от Общински съвет Гурково с Решение № 218/26.01.2017 г. в размер на **209 659** лв. След извършване на вътрешни компенсирани промени и актуализации на разчета за финансиране на капиталовите разходи с Решения № 310/28.09.2017 г., № 332/30.11.2017 г. и № 341/21.12.2017 г. стойността й възлиза на **757 280** лв. Усвоените средства към 31.12.2017 г. са в размер на **499 405** лв.

От държавния бюджет на Република България за 2017 г. на община Гурково е предоставена целева субсидия за капиталови разходи в размер на 179 100 лв., усвоената субсидия е в размер на **179 100 лв.** От тях:

* 48 161 лв. за извършен основен ремонт на: общинска сграда - бивша фурна в с. Конаре, общ. Гурково (извършен е основен ремонт на покривната конструкция) и улица „6-ти септември” в гр. Гурково.
* 120 245 лв. за изграждане на: детска площадка в детска градина „Латинка” в гр. Гурково, мини футболно игрище в СУ в гр. Гурково, спортна площадка „Център” в гр. Гурково и „Паркинг и спортна площадка зад Читалище” в с. Паничерево.
* 5 400 лв. за изработване на инвестиционни проекти за изграждане на обреден дом в гробищен парк, младежки клуб и гараж на РСПБЗН в гр. Гурково.
* 5 294 лв. за климатици, сървър и цветен принтер за дейността на общинска администрация – Гурково.

От собствени средства за капиталови разходи са изразходвани **87 097 лв.** От тях:

Приходи от Параграф 40:

* 9 352 лв. за основен ремонт на междублоково пространство зад бл. 9А на бул. ”Княз Ал. Батенберг” в гр. Гурково;

Приходи от Параграф 41:

* 11 760 лв. за изготвяне на общинска програма за насърчаване използването на ВЕИ и програма за енергийна ефективност.

Собствени средства – извън обхвата на § 40 и § 41:

* 65 985 лв. за СМР на обект „Закриване и рекултивация на съществуващо депо/сметище на община Гурково”

Съгласно чл. 44, ал.1, т.1 от ПМС 374/22.12.2016 г. - образование - **64 618 лв.**

* 56 527 лв. за основен ремонт сградата на СУ в гр. Гурково – „Топлоизолация на северна, южна фасада-западна част, фасада запад, фасада юг-източна част”.
* 8 091 лв. за придобиване на мултимедийни проектори и друго оборудване, машини и съоръжения.

Финансиране от ПУДООС за обект „Закриване и рекултивация на съществуващо депо/сметище на община Гурково” – усвоени средства **167 490** лв.

За дейността на местната комисия за борба с противообществените прояви на малолетни и непълнолетни и детската педагогическа стая от преходен остатък са усвоени **1100** лв. за компютърни конфигурации 2бр.

**ІV. Общински дълг**

Отчета за общинския дълг е приет с Решение № 361 от 25.01.2018 г.

**V. Просрочени вземания и задължения**

Община Гурково към 31/12/2017 г. по бюджета няма просрочени задължения.

Общият размер на просрочените вземания в бюджетната дейност на общината за отчетния период са в размер на 9 066 лв. /Девет хиляди шестдесет и шест лв./, отчетени по счетоводни сметки: 9915 „Просрочени вземания от концесии и наеми” в размер на 5 834 лв. и сметка 9919 „Други просрочени вземания” е в размер на 3 232 лв.

Размерът на просрочените вземания по видове е както следва:

* наеми на имущество - 5 834 лв.;
* от такси – 1 762 лв.;
* други вземания – 1 470 лв.

Това са събираеми, краткосрочни вземания. Предприети са мерки за събиране на вземанията чрез изпращате на покани за доброволно внасяне на дължимите суми.

**VІ. Максималните размери на задълженията за разходи и поетите ангажименти за разходи – Приложение №5**

С бюджета на общината за 2017 г. Общински съвет – Гурково определи максималния размер на новите задължения за разходи, които могат да бъдат натрупани през 2017 г., който е в размер на 444 970 лв. В края на отчетният период натрупананите /наличните/ разходи са в размер на 1 562 663 лв., а определеният максимален размер на ангажиментите за разходи, които могат да бъдат поети е в размер на ‎1 566 631 лв. В края на отчетният период поетите ангажименти са в размер на 1 931 096 лв.

**VІІ. Сметки за средства на Европейския съюз – Приложение №4**

Към 01.01.2017 г. общата наличност по сметките на община Гурково и на ВРБ /второстепенни разпоредители с бюджет/ е от преходен остатък е **37 905 лв**.

През отчетният период на 2017 г. община Гурково е извършила разплащания по 4 проекта по оперативни програми.

Средствата, които са поискани, одобрени и са постъпили като получени трансфери по **§ 63-01** в лева и са от следните оперативни програми:

|  |  |  |  |  |  |
| --- | --- | --- | --- | --- | --- |
| **Оперативна програма** | **В Община Гурково** | | **ВРБ** | | **Всичко** |
| **Брой проекти** | **Получени средства** | **Брой проекти** | **Получени средства** |
|  | 1 | 163071 |  |  | 163072 |
|  | 1 |  |  |  |  |
|  | 1 | 112323 |  |  | 112323 |
|  |  |  | 1 | 44437 | 44437 |
| **Всичко:** | **3** | **275394** | **1** | **44437** | **319831** |

Предоставен трансфер от бюджетната сметка на общината за неверифицирани разходи.

|  |  |  |  |  |  |
| --- | --- | --- | --- | --- | --- |
| **Оперативна програма** | **В Община Гурково** | | **ВРБ** | | **Всичко** |
| **Брой проекти** | **Получени средства** | **Брой проекти** | **Получени средства** |
| РЧР „Независим живот” | 1 | 41 |  |  | 41 |
| **Всичко:** | **1** | **41** |  |  | **41** |

За нормалното протичане на процеса по разплащане на извършените разходи по отделните проекти към отчетния период са ползвани безлихвени заеми от бюджета на общината, за които има взето решение от общински съвет. Заемите с източник бюджет са отразени по § 76 със знак (+) в отчета на СЕС.

|  |  |  |  |  |  |
| --- | --- | --- | --- | --- | --- |
| **Оперативна програма** | **В Община Гурково** | | **ВРБ** | | **Всичко** |
| **Брой проекти** | **Получени заеми** | **Брой проекти** | **Получени заеми** |
| РЧР „Независим живот” | 1 | 52500 |  |  | 52500 |
| РЧР „Обучение и заетост за млади хора” | 1 | 2800 |  |  | 2800 |
| ОП „Храни и/или основно материално подпомагане“ | 1 | 5680 |  |  | 5680 |
| **Всичко:** | **3** | **60980** |  |  | **60980** |

По програма ”Наука и образование за интелигентен растеж”, общинските училища получаваха и разходваха средствата, чрез своите бюджетни сметки. Заимообразно ползваните средства от бюджетите на училищата, съгласно разписаните указания отразяваха със знак (+) или знак (-) в § 88-03 „Предоставени средства на разпореждане”. За отчетният период сумата по параграфа е (-3 677 лв.).

След получаване на поисканите средства по междинни и окончателни отчети, взетите заеми са погасени по бюджета. Погасените средства са отразени по § 76 със знак (-).

|  |  |  |  |  |  |
| --- | --- | --- | --- | --- | --- |
| **Оперативна програма** | **В Община Гурково** | | **ВРБ** | | **Всичко** |
| **Брой проекти** | **Погасени заеми** | **Брой проекти** | **Погасени заеми** |
| РЧР „Независим живот” | 1 | 4300 |  |  | 4300 |
| **Всичко:** | **1** | **4300** |  |  | **4300** |

Общо извършените и изплатени разходи към 31 декември 2017 г. по оперативните програми са **348 205 лв.**

Наличността по сметките с код 7443 към 31 декември 2017 г. в Община Гурково е **62 575 лв.**

Общината приключва 2018 г. година с положително бюджетно салдо.

По внесеният от мен доклад моля, общински съвет да се произнесе на заседание.

Мотиви за приемане годишния отчет за изпълнението на бюджета на Община Гурково: Разпоредбите на Закон за местното самоуправление и местната администрация, Закона за публичните финанси, Наредбата за условията и реда за съставяне на бюджетната прогноза за местните дейности за следващите три години и за съставяне, обсъждане, приемане, изпълнение и отчитане на бюджета на Община Гурково.

На основание чл. 21 ал., т.6 от Закона за местното самоуправление и местната администрация, във връзка с чл. 140, ал. 1 Закона за публичните финанси и чл. 44, ал. 1 от Наредбата за условията и реда за съставяне на бюджетната прогноза за местните дейности за следващите три години и за съставяне, обсъждане, приемане, изпълнение и отчитане на бюджета на Община Гурково, Общински съвет - Гурково

Р Е Ш И:

1. Приема годишния отчет за изпълнението на бюджета на Община Гурково за 2017 година, както следва:
   1. по прихода – 4 242 169 лв.

(разпределен по параграфи, съгласно Приложение № 1);

* 1. по разхода – 3 806 718 лв.

(разпределен по дейности, дейности и видове разходи,съгласно Приложение №

2);

1. Приема отчета за капиталови разходи по разхода – 499 405 лв.

(разпределени по дейности и обекти, съгласно Приложение № 3)

1. Приема отчета за изпълнение на приходите и разходите на сметките на СЕС:
   1. по прихода – 410 780 лв.
   2. по разхода – 348 205 лв.

(разпределени по програми и видове разходи, съгласно Приложение № 4)

4.Приема Максималните размери на задълженията за разходи и

поетите ангажименти за разходи:

4.1. Максимален размер на задълженията за разход – 1 562 663 лв.

4.2. Максимален размер на поетите ангажимент – 1 931 096 лв.

(Съгласно Приложение № 5)

Участвали в поименно гласуване 13 общ. съветници, гласували „**за**” – 12, „**против**” – няма, „**въздържали се**” – 1.

**ОБЩИНСКИ СЪВЕТ – ГУРКОВО**

**ПРЕДСЕДАТЕЛ: /п/**

**/ инж. Нейко Стоянов Нейков /**

**ПРОТОКОЛИСТ: /п/**

**/ Иванка Рачева – Генчева /**

**Препис – извлечение!**

Р Е Ш Е Н И Е № 465

28.09.2018 г.

/ Протокол № 38 /

**ОТНОСНО:** Предложение на Кмета на Община Гурково с вх. № ОС – 230 / 18.09.2018 г. – одобряване на прогнозния проектобюджет за 2019 година и актуализираната бюджетна прогноза за 2020 и 2021 година на Община Гурково.

**МОТИВИ:** В Закона за публичните финанси и в Наредба за условията и реда за съставяне на тригодишна бюджетна прогноза за местните дейности и за съставяне, приемане, изпълнение и отчитане на бюджета на Община Гурково са разписани изискванията по съставянето, приемането и изпълнението на бюджетите, както и съставянето и приемането на бюджетните прогнози. С писмо БЮ № 4/23.08.2018 година Министерството на финансите даде указания за подготовката и представянето на проектобюджетите за 2019 г. и на актуализираната бюджетна прогноза за 2020-2021 година за местните дейности.

В съответствие с изискванията на чл. 83 от Закона за публичните финанси и чл. 27 от наредбата кмета на общината разработва бюджетната прогноза в съответствие с указанията дадени от Министерството на финансите и допусканията за развитието на общината в съответствие с общинския план за развитие.

Бюджетната прогноза структурно е разработена в съответствие с чл. 45 от Закона за публичните финанси и чл. 28, ал. 1 от Наредба за условията и реда за съставяне на бюджетна прогноза за местните дейности за следващите три години и за съставяне, обсъждане, приемане, изпълнение и отчитане на бюджета на Община Гурково, на база размера на собствените приходи постъпили по бюджета за последните години, както и трансферите за местните дейности и целевата субсидия за капиталови разходи разчетени по бюджета на общината със Закона за държавния бюджет на Република България за 2018 година.

Собствените приходи са планирани на база на реалистична оценка и анализ на събираемостта им за няколко предходни години. В приходната част на прогнозата са включени приходите от местните данъци, в границите утвърдени с Наредбата за местните данъци на територията на община Гурково, таксите приети с Наредбата за определяне и администриране на местните такси и цените на услугите, услуги и права предоставяни от общината, приходите от разпореждане с общинската собственост, глоби и имуществени санкции и други приходи.

Приходната част на бюджетната прогноза за периода 2019-2021 година възлиза на 1338300 лева за 2019 г., за 2020 – 1348200 лв. и за 2021 - 1348200 лева.

Предвидените собствени приходи са 774100 лева за 2019 г. и 778100 лв. за следващите две години.

Прогнозата за постъпления от собствени приходи за 2019 -2021 година е както следва:

* Данъчни приходи - 208100 лева, при разчетени по бюджета за 2018 година 189700 лева и изпълнение за 2017 година 204100 лева;
* приходи и доходи от собственост – 259800 лева, при 223500 лева за 2018 година и изпълнение за 2017 година – 160300 лева;
* общински такси – 306700 лева, при 279800 лева за 2018 година и изпълнение 261500 лева за 2017 година;
* други неданъчни приходи - 8000 лева;
* Внесени ДДС и други данъци – (-34000) лева.

Не са планирани средства от продажба на нефинансови активи. Този вид приход е с непостоянен характер. След приемане програмата за разпореждане на имоти общинска собственост и реални имоти за разпореждане, средствата, които ще се реализират чрез продажба ще намерят отражение при планиране на бюджет 2019 г.

В приходната част предвидените разчети за 2019 година от обща изравнителна субсидия в размер на 445200 лв., трансфери за зимно поддържане 31300 лева и целеви средства за капиталови разходи в размер на 192400 лева.

Същите параметри са предвидени и за следващите две години.

Разходната част на бюджета е разработена в съответствие с насоките за разработване на бюджетната прогноза за периода 2019-2021 година, действащите законови и подзаконови нормативни актове и задълженията, произтичащи от поети ангажименти /подписани договори/, както и от решенията на общинския съвет.

В разходната част са включени разходите за персонал – заплати и осигурителни плащания, издръжка, помощи и обезщетения и капиталови разходи.

Разходната част на бюджетната прогноза за 2019-2021 година възлиза на 1338300 лв. за 2019 г., 1348200 лв. за 2020 г. и за 2021 г. – 1348200 лв. при бюджет за 2018 година в размер на 2405120 лева и отчет за 2017 г. - 1395140 лева.

Разходната част е разработена по група дейности. Характерно за всички групи е, че за база разходи е взета базата от приетия бюджет за 2018 година. Разходите за персонала – заплати и осигурителни плащания са разработени на база действащите работни заплати за 2018 г.

Първата група е “Изпълнителни и законодателни органи”. В тази група са предвидени разходите за издръжка в дейност “Общинска администрация” и дейност “Общински съвет” за 2019 г. в размер на 408700 лева при разчетени с бюджета за 2018 година 339300 лева и отчет за 2017 година в размер на 368200 лева. За 2020 година предвидените средства са 432500 лева, за 2021 година 412700 лева.

За група “Образование” за 2019 г. са предвидени 63700лева, при приет бюджет за 2018 г. от 105600 лева. За 2020 година предвидените средства са 66100 лева, за 2021 година 65600 лева.

В група “Програми, дейности и служби по социалното осигуряване, подпомагане и заетостта” са предвидени средства в размер на 124500 лева. Тук са предвидени разходите за персонал на работещите в “Домашен социален патронаж” и разходите за издръжка в същата дейност и в дейностите по клубовете на пенсионера.

В група “Жилищно строителство, благоустройство, комунално стопанство” са предвидени разходи в размер на 236400 лева за 2019 г., при разчетени по бюджета за 2018 година 191400 лева. В тази група са предвидени разходите за персонал и издръжка във дейностите по благоустрояване, водоснабдяване и канализация, осветление на улици. За 2020 година предвидените средства са 265400 лева, а за 2021 година 233500 лева.

В група “Опазване на околната среда” са предвидени средства в размер на 268700 лева за 2019 г., за следващата година предвидените средства са същите, а за 2021 г. средствата са 280900 лв. Разчетени по бюджета за 2018 г. средства са 1432400 лева.

В група “Почивно дело” за 2019 година са предвидени разходи в размер на 1600 лева, същите параметри са и за следващите две години. Разчетените средства са от очакваните постъпления от туристически данък. През 2018 година по бюджета на общината са 1600 лева.

В група “Физическа култура и спорт” са предвидени средства за 2019 г. в размер на 28500 лева при планирани по бюджета за 2018 година 24400 лева. За 2020 г. са предвидени средства в размер на 45500 лв., е за 2021 г. - 85500 лева.

За дейностите в група “Култура” са предвидени средства в размер на 31600 лв. за 2019 г., 2020 г. - 33600 лв. и за 2021 лв. 33600 лева.

В група “Транспорт и съобщения” са предвидени средства в размер на 31300 лева за 2019 година при приет бюджет за 2018 г. от 42400 лева, за 2020 година и 2021 година по 41500 лв.

За други дейности по икономиката са предвидени средства в размер на 143300 лева за 2019 г. и 63800 лв. за следващите бюджетни години.

При изготвянето на бюджетната прогноза сме се придържали към балансирано бюджетно салдо. Средният темп на нарастване на разходите за периода 2019-2021 година не надхвърля средния темп на нарастване на отчетените разходи за последните четири години. Натуралните показатели, които са използвани като база за разработване на бюджетната прогноза за 2019–2021 година са приетите показатели с бюджета за 2018 година.

Прогнозната програма за капиталовите разходи на Община Гурково за тригодишния период 2019 – 2021 г. е изготвена в съответствие с Общинския план за развитие на община Гурково. В Общинския план за развитие е обърнато внимание на недостатъчната изграденост и състоянието на техническата инфраструктура, включително и тази свързана с опазването на околната среда. Във връзка с това в инвестиционната програма са включени обекти за подобряване инфраструктурата на Общината, чрез основен ремонт на улици в гр. Гурково и в селата Паничерево, Конаре, Лява река и Пчелиново. Предложените в програмата обекти са свързани освен с техническата и със социалната инфраструктура, разпределени по населени места.

Размерът на целевата субсидия за капиталови разходи на Община Гурково за 2018 г. е 192 400 лв. На тази база са прогнозите за капиталови разходи за 2019–2021 г. Разпределението е както следва:

**2019 година – 192 400 лв.**

Основен ремонт ул. Ф. Тотю, гр. Гурково –112900 лв.

Изграждане на младежки клуб в кв. Лозенец-юг, гр. Гурково – 79500 лв.

**2020 година – 192 400 лв.**

Основен ремонт сграда кметско наместничество с. Димовци – 4000 лв.

Основен ремонт общинска сграда /фурна/ в с. Конаре – 19800 лв.

Основен ремонт ул. Севастопол с. Паничерево – 73000 лв.

Основен ремонт на улици в с. Лява река – 4000 лв.

Основен ремонт ул. Раковска, гр. Гурково – 33500 лв.

Основен ремонт ул. Бузлуджа, гр. Гурково – 30900 лв.

Основен ремонт градски стадион, гр. Гурково – 17000 лв.

Основен ремонт на общински пътища – 10200 лв.

**2021 година – 192 400лв.**

Основен ремонт сграда кметско наместничество с. Димовци – 4000 лв.

Основен ремонт ул. Чайка, с. Паничерево – 49000 лв.

Основен ремонт на улици в с. Лява река – 4000 лв.

Основен ремонт ул. Валентина Терешкова, гр. Гурково – 38000 лв.

Улица от кметството към водохващане в с. Конаре – 18000 лв.

Закриване и рекултивация на съществуващо депо/ сметище

на община Гурково частично финансирано от ПУДООС (строит.надзор) – 12200 лв.

Основен ремонт градски стадион – 57000 лв.

Основен ремонт на общински пътища – 10200 лв.

В прогнозата 2019-2021 г. съгласно указанията не са планирани разходи за дофинансиране на делегираните от държавата дейности.

Едновременно с приемането на бюджетната прогноза трябва да се приемат и прогнозните разчети на сметките за средства от Европейския съюз.

На основание чл. 21, ал. 1, т. 12, във връзка с чл. 21, ал. 2 от Закона за местното самоуправление и местната администрация, чл. 83, ал. 2 от Закона за публичните финанси и чл. 28, ал. 2 от Наредбата за условията и реда за съставяне на бюджетната прогноза за местните дейности за следващите три години и за съставяне, обсъждане, приемане, изпълнение и отчитане на бюджета на Община Гурково и във връзка с горе изложеното, Общински съвет - Гурково

Р Е Ш И:

Одобрява прогнозен проектобюджет за 2019 година и актуализираната бюджетна прогноза за 2020 и 2021 година съгласно приложенията, представляващи неразделна част от решението, както следва:

1. Прогноза за периода 2019-2021 година на постъпленията от местни приходи и на разходите за местни дейности на Община Гурково.

2. Приложение 1а - Прогноза за показателите поети ангажименти и за задължения за разходи за периода 2019-2021 година.

3. Приложение № 6г – Прогноза за общински дълг (вкл. и намеренията за поемане на нов дълг) и на разходите за лихви по него за периода 2019-2021 година на Община Гурково.

4. Индикативен разчет на сметките за средствата от европейския съюз на Община Гурково 2019-2021 г.

Участвали в поименно гласуване 13 общ. съветници, гласували „**за**” – 13, „**против**” – няма, „**въздържали се**” – няма.

**ОБЩИНСКИ СЪВЕТ – ГУРКОВО**

**ПРЕДСЕДАТЕЛ: /п/**

**/ инж. Нейко Стоянов Нейков /**

**ПРОТОКОЛИСТ: /п/**

**/ Иванка Рачева – Генчева /**

**Препис – извлечение!**

Р Е Ш Е Н И Е № 466

28.09.2018 г.

/ Протокол № 38 /

**ОТНОСНО:** Предложение на Кмета на Община Гурково с вх. № ОС – 231 / 18.09.2018 г. – актуализация по бюджета на Община Гурково за 2018 година и актуализация на разчета за финансиране на капиталовите разходи на Община Гурково.

1. **Актуализация по бюджета**

**Мотиви:** Направеният анализ на изпълнението на бюджета на приходите с местен характер към 31 август 2018 г. сочи преизпълнение на заложените средства по §40. Преизпълнението основно произлиза от това, че имот с ид.№18157.501.1045 по кадастралната карта на гр. Гурково, къща с адрес ул. „Княз Ал. Батенберг“ № 8, бе продаден на по-висока цена от обявената пазарната стойност.

Предлагам да бъде извършена корекция по съответните параграфи, съгласно приложение № 1.

1. **Капиталови разходи**

**Мотиви:** С решение № 360/25.01.2018 г. на Общински съвет – Гурково е приет бюджета и поименния списък на обектите от инвестиционната програма за капиталови разходи на Община Гурково за 2018г. и актуализиран с решение № 428/28.06.2018г.

Проведени са процедурите за възлагане на обществени поръчки за строителство и основен ремонт на общински обекти, които са включени в инвестиционната програма. В резултат на разглеждане, оценка и класиране на подадените оферти бяха определени изпълнители и сключени съответните договори.

Реализирана е икономия от целева субсидия в размер на **43233лв**. от следните обекти:

* Основен ремонт на общинска сграда – бивша фурна в с.Конаре – 1967лв.
* Основен ремонт на санитарен възел в читалище „Войвода Г. Къргов”, гр.Гурково – 1705 лв.
* Изграждане на гараж на РСПБЗН, гр. Гурково – 639 лв.
* Изграждане на мини футболно игрище в с.Паничерево, Община Гурково –222лв.
* Изграждане на младежки клуб в кв.”Лозенец – юг”, гр.Гурково – 38700лв.

За обект „Изграждане на младежки клуб в кв.Лозенец – юг”, от одобрената инвестиционна програма, предвиден за изграждане през 2018-2019г., беше обявена обществена поръчка за изпълнител по ЗОП два пъти. След изтичане на законно-установените срокове не бяха подадени оферти за изпълнение на обекта. Предлагам целият обект да бъде предвиден за изпълнение през 2019г.

Предлагам средствата в размер на 43233лв. от целевата субсидия да бъдат разпределени както следва:

1. Закупуване на помещения собственост на БТК ЕАД, намиращи се в административната сграда, в която се помещава и Общинска администрация Гурково – 33 000лв.
2. Закупуване на климатици за общинска администрация – 4308лв.
3. Закупуване и монтаж на 2 броя информационни модули за моментна скорост с вграден радар и стълбове с конзолно рамо над платното – 5925лв.

Модулите ще бъдат монтирани на ул.”Прохода”.

Въз основа на преизпълнението на плана за §40 предлагам да се увеличат средствата по §40, предвидени в инвестиционната програма, от 45 265лв. на 50 987лв, като увеличението от 5722лв. да се използва за следните обекти:

* Да се включи нов обект по §40 – „Основен ремонт на междублоково пространство зад бл.9А на ул. ”Княз Ал.Батенберг”, гр.Гурково – 5300лв.
* Да се увеличи с 422лв. годишната задача за обект „Изграждане на обреден дом в гробищен парк, гр.Гурково” от предвидените 16 500лв. на 16 922лв.

Предлаганите вътрешно–компенсирани промени между показателите на капиталовите разходи в рамките на бюджетната година на Община Гурково са отразени в Приложение № 2 и Приложение № 2.1 към настоящото предложение.

На основание чл.21, ал.1, т.6 от ЗМСМА, чл.124, ал.3 от Закона за публичните финанси, чл.37, ал.3 от Наредбата за условията и реда за съставяне на бюджетната прогноза за местните дейности за следващите три години и за съставяне, обсъждане, приемане, изпълнение и отчитане на бюджета на Община Гурково и въз основа на горепосочените мотиви, Общински съвет – Гурково

Р Е Ш И:

1. ОДОБРЯВА актуализацията в приходната и разходната част по бюджета на Община Гурково за 2018 г., съгласно Приложение № 1 към това решение.
2. ОДОБРЯВА вътрешни компенсирани промени на капиталовите разходи на Община Гурково, посочени в Актуализиран разчет за финансиране на капиталови разходи на Община Гурково съгласно Приложение № 2 към това решение.
3. УТВЪРЖДАВА Актуализиран разчет за финансиране на капиталови разходи на Община Гурково, съгласно Приложение № 2 към това решение и компенсираните промени по дейности, параграфи и подпараграфи, съгласно Приложение № 2.1 към това решение.

Участвали в поименно гласуване 13 общ. съветници, гласували „**за**” – 13, „**против**” – няма, „**въздържали се**” – няма.

**ОБЩИНСКИ СЪВЕТ – ГУРКОВО**

**ПРЕДСЕДАТЕЛ: /п/**

**/ инж. Нейко Стоянов Нейков /**

**ПРОТОКОЛИСТ: /п/**

**/ Иванка Рачева – Генчева /**

**Препис – извлечение!**

Р Е Ш Е Н И Е № 467

28.09.2018 г.

/ Протокол № 38 /

**ОТНОСНО:** Предложение на Кмета на Община Гурково с вх. № ОС – 232 / 18.09.2018 г. – преструктуриране бюджетни звена в общината, финансирани със собствени приходи – Домашен социален патронаж

**МОТИВИ:** Съобразно разпоредбата на чл.21, ал.1, т.2 от ЗМСМА, в компетенциите на Общинския съвет е да одобри структурата на общинската администрация и общата численост на лицата, работещи в нея, по предложение на кмета на общината. А съгласно чл.122,ал.2 от Закона за публичните финанси в рамките на своята компетентност през бюджетната година общинският съвет може да открива, закрива или преструктурира бюджетни звена в общината, финансирани със собствени приходи.

Сегашната численост на персонала, зает в общинските дейности (финансирани с местни приходи) са одобрени с решение № 360 - т.3 от Протокол № 30 от 25.01.2018 г. на Общински съвет – Гурково.

В съответствие с цитираното решение бюджетните звена,финансирани със собствени приходи от бюджета са структурирани,както следва:

|  |  |  |
| --- | --- | --- |
| **ЧИСЛЕНОСТ НА ПЕРСОНАЛА И СРЕДСТВА ЗА РАБОТНИ ЗАПЛАТИ** | | |
| **ЗА 2018 ГОДИНА** | | |
|  |  | (в лева) |
|  | **Численост** | **Средства за** |
| **Функции, дейности, звена** | **на персонала** | **работна заплата** |
|  | **за 2018 г.** | **за 2018 г.** |
| 1 | 2 | 3 |
| **МЕСТНИ ДЕЙНОСТИ - ОБЩО** | **39** | **292747** |
| **Столове** | 4 | 32568 |
| **Домашен социален патронаж** | 6 | 47704 |
| **Клубове на пенсионера, инвалида и други** | 3 | 23045 |
| **Осветление улици и площади** | 2,5 | 21205 |
| **Озеленяване** | 6,5 | 48527 |
| **Чистота** | 10 | 67728 |
| **Спортна база за спорт за всички** | 1 | 7698 |
| **Други дейности по икономиката** | 6 | 44272 |

Недостига на финансови средства от собствени приходи за финансиране на местните дейности и обезпечаване не само на трудовите разходи, но и на нормалната издръжка за функциониране на бюджетните звена, налага да предприемем действия с цел:

- ефективно използване на бюджетния ресурс от собствени приходи;

- оптимизиране на структурите по отделните дейности чрез намаление на числеността или преструктуриране;

- промяна в организацията на работа на определени бюджетни звена;

- обвързване на длъжностите и отговорностите на персонала пряко с дейността на отделното бюджетно звено;

Съгласно чл. 122, ал.2 от Закона за публичните финанси , във връзка с

оптимизирането на бюджетните разходи и реалните потребности на местната общност в течение на бюджетната година общинския съвет може да открива, закрива или преструктурира бюджетните звена в общината, финансирани със собствени приходи в рамките на своята компетентност.

С Решение№ 455 от 26.07.2018 г. / Протокол № 37 / Общински съвет закри бюджетното звено „Столове” във функция „Образование”, осъществявана досега изцяло в общинското училище СУ ”Христо Смирненски” гр. Гурково. Храненето на учениците в СУ „Христо Смирненски“ ще се осъществява чрез доставка на готова храна.

Към настоящия момент предлагаме намаляване числеността на персонала в Домашен социален патронаж. Мотивите ни за настоящото предложение са следните:

Вече втора година, поради реализирането на проекта „Топъл обяд“( където се предоставя храна на 300 потребителя от общината) драстично спадна лицата, които ползват услугите на Домашен социален патронаж – в момента са около 35 потребителя. Числеността на персонала е 6 бройки.

Считаме,че имаме основание да предложим на Общинския съвет да се вземат мерки за намаляване на разходите в това бюджетно звено, чрез промени в структурите му и намаляване на числеността, като Дейността „ Домашен социален патронаж“ да не се закрива, а да се възложи доставка на готова храна на доставчик на социални услуги.

Предлагаме една щатна бройка да остане за разнасяне на храната до домовете на потребителите на социалната услуга. След приключване на проекта „Топъл обяд“ или при включване на повече потребители към Домашен социален патронаж, може да се увеличи числеността в тази дейност.

На основание чл.21, ал.1 т.23 и ал.2 във връзка с чл.20 и чл. 17, ал.1, т.7 от ЗМСМА и във връзка с чл.122, ал.2 от Закона за Публичните финанси и чл.35 ал.2 от Наредба за условията и реда за съставяне на бюджетната прогноза за местните дейности за следващите три години и за съставяне, обсъждане, приемане, изпълнение и отчитане на бюджета на Община Гурково и предвид гореизложеното, Общински съвет – Гурково

Р Е Ш И:

1. Намалява общата численост на персонала в спомагателните звена на

Община Гурково, финансирни със собствени приходи, с 5 (пет) щатни бройки от бюджетно звено „Домашен социален патронаж” във Функция „Социално осигуряване, подпомагане и грижи”, считано от 01.11.2018 год.

1. Възлага изпълнението на настоящото решение на Кмета на Община

Гурково при спазване на всички законови изисквания за това.

Участвали в поименно гласуване 13 общ. съветници, гласували „**за**” – 8, „**против**” – няма, „**въздържали се**” – 5.

**ОБЩИНСКИ СЪВЕТ – ГУРКОВО**

**ПРЕДСЕДАТЕЛ: /п/**

**/ инж. Нейко Стоянов Нейков /**

**ПРОТОКОЛИСТ: /п/**

**/ Иванка Рачева – Генчева /**

**Препис – извлечение!**

Р Е Ш Е Н И Е № 468

28.09.2018 г.

/ Протокол № 38 /

**ОТНОСНО:** Предложение на Председателя на ОбС – Гурково с вх. № ОС – 233 / 18.09.2018 г. – избор на членове на Комисията за противодействие на корупцията и за предотвратяване и установяване на конфликт на интереси към Общински съвет – Гурково.

**МОТИВИ:** В Общински съвет – Гурково няма избрана постоянна Комисия за противодействие на корупцията и за предотвратяване и установяване на конфликт на интереси.

На основание чл.21, ал.1, т. 1 от Закона за местното самоуправление и местната администрация и във връзка с чл.47 и чл.48, ал.1а от Правилника за организацията и дейността на Общински съвет - Гурково, неговите комисии и взаимодействието му с общинската администрация, Общински съвет – Гурково

Р Е Ш И:

1. Избира членове на Комисията за противодействие на корупцията и за

предотвратяване и установяване на конфликт на интереси към Общински съвет – Гурково, както следва:

Председател: инж. Атанас Тодоров Тодоров

Членове: 1. инж. Нейко Стоянов Нейков

2. Пенчо Харалампиев Пенчев

3. Смаил Митков Стоев

4. Катя Недева Желева

Участвали в гласуването 12 общ. съветници, гласували „за” – 8, „против” – няма, „въздържали се” – 4.

/ Пенчо Пенчев – общински съветник не участва в гласуването/

**ОБЩИНСКИ СЪВЕТ – ГУРКОВО**

**ПРЕДСЕДАТЕЛ: /п/**

**/ инж. Нейко Стоянов Нейков /**

**ПРОТОКОЛИСТ: /п/**

**/ Иванка Рачева – Генчева /**

**Препис – извлечение!**

Р Е Ш Е Н И Е № 469

28.09.2018 г.

/ Протокол № 38 /

**ОТНОСНО:** Предложение на Председателя на ОбС – Гурково с вх. № ОС – 234 / 18.09.2018 г. – изменение и допълнение на подзаконов нормативен акт – Правилник за организацията и дейността на Общински съвет Гурково, неговите комисии и взаимодействието му с общинската администрация.

**МОТИВИ:** Съгласно текста на чл. 15, ал. 1 от Закона за нормативните актове / ЗНА / правилникът за организацията и дейността на общинския съвет следва да съответства на нормативните актове от по-висока степен, какъвто в конкретния случай се явява Закона за местното самоуправление и местната администрация / ЗМСМА /. Правилникът за организацията и дейността на Общински съвет Гурково, неговите комисии и взаимодействието му с общинската администрация представлява нормативен акт по определението на чл. 75, ал. 1 от АПК, понеже съдържа административноправни норми, отнася се до неопределен и неограничен брой адресати и има многократно правно действие.

Действащият текст на чл. 103, ал. 4 от Правилника посочва, че повторното приемане на акт на Общинския съвет, върнат за ново обсъждане, става с мнозинство повече от половината от всички общински съветници. Този текст от правилника не кореспондира в пълна степен с текста на чл. 45, ал. 10 от ЗМСМА, съгласно който повторното приемане на акта от Общинския съвет следва да става с мнозинство, каквото съответния закон изисква, но с не по-малко от повече от половината от всички общински съветници. Това налага прецизиране текста на чл. 103, ал. 4 от Правилник за организацията и дейността на Общински съвет Гурково, неговите комисии и взаимодействието му с общинската администрация така, че той да съответства изцяло на законовите изисквания, които ЗМСМА предявява при повторното гласуване на върнат за ново обсъждане акт на Общински съвет.

На основание чл.21, ал.1, т. 23 и чл.21, ал.2 от Закона за местното самоуправление и местната администрация, Общински съвет – Гурково

Р Е Ш И:

Приема Правилник за изменение на Правилника за организацията и дейността на Общински съвет Гурково, неговите комисии и взаимодействието му с общинската администрация.

Участвали в поименно гласуване 13 общ. съветници, гласували „**за**” – 12, „**против**” – няма, „**въздържали се**” – 1.

**ОБЩИНСКИ СЪВЕТ – ГУРКОВО**

**ПРЕДСЕДАТЕЛ: /п/**

**/ инж. Нейко Стоянов Нейков /**

**ПРОТОКОЛИСТ: /п/**

**/ Иванка Рачева – Генчева /**

**Правилник**

**за изменение и допълнение на Правилника за организацията и дейността на Общински съвет Гурково, неговите комисии и взаимодействието му с общинската администрация**

1. Чл. 103, ал. 4 се изменя, както следва:

„Актът, върнат за ново обсъждане, се приема повторно от Общинския съвет с мнозинството, определено в закон, но с не по-малко от повече от половината от общия брой на общинските съветници.“

**Препис – извлечение!**

Р Е Ш Е Н И Е № 470

28.09.2018 г.

/ Протокол № 38 /

**ОТНОСНО:** Предложение на Кмета на Община Гурково с вх. № ОС – 235 / 18.09.2018 г. – приемане на Наредба № 1 за осигуряване на обществения ред на територията на Община Гурково.

**МОТИВИ:** Общински съвет Гурково е приел Наредба № 1 за осигуряване на обществения ред на територията на община Гурково с решение № 435 по Протокол № 37 от 26.06.2014г. Наредбата урежда обществените отношения, свързани с опазване на обществения ред и спокойствието на гражданите. Същата не е изменяна или допълвана от самото ѝ приемане.

В деловодството на Общински съвет –Гурково е заведено писмо с вх.№ ОС-132 /08.05.2018 г. от Петя Драганова – прокурор при Окръжна прокуратура – Стара Загора, по преписка № 680 / 2018 г. С него прокуратурата иска от Общински съвет – Гурково да отмени като незаконосъобразна Наредба № 1 за осигуряване на обществения ред, поддържане на чистотата, организацията на транспорта и безопасността на движението и опазването на полските имоти на територията на община Гурково поради съществено нарушение на административно производствените правила при изработването и приемането й ( не е спазен чл.26,ал.2 от ЗНА за предварително публикуване на проекта на акта на интернет страницата на общината заедно с мотивите и не е даден срок на заинтересованите лица за предложения и становища по проекта).

Предвид динамично развиващите се обществени отношения и необходимостта от тяхното уреждане съобразно измененията на нормативни актове е обосновано и целесъобразно приемането на ***нова Наредба***, която да отговаря на нуждите на гражданите и да защитава техните права и свободи. Основните моменти в новата наредба ще са свързани с опазване и осигуряване на обществения ред, опазване на общественото имущество и местата, предназначени за общо ползване, поддържане на естетичен вид и чистотата на населените места, опазване на обществения ред в жилищни сгради и урегулирани поземлени имоти, осигуряване на обществения ред в търговското обслужване, ред и условия за провеждане на събрания, митинги, протести и др., условията и реда за осъществяване на специализирана закрила на децата, опазване на собствеността от пожари. Необходимостта от приемането на наредбата е да се приведат разпоредбите й в съответствие с конкретни текстове от нормативни актове от по-висока степен и по-конкретно със Закона за закрила на детето, Закона за движение по пътищата, Закона за здравето, Закона за административните нарушения и наказания, Закон за защита на потребителите, Закон за управление на етажната собственост, Закон за защита от шума в околната среда, Закон за ветеринарномедицинската дейност, Закон на събранията, митингите и манифестациите и др. Целта на наредбата е да гарантира правата и свободите на гражданите на територията на община **Гурково** и в частност – отношения, свързани с опазване на обществения ред и спокойствието им.

Съгласно дадените в ЗМСМА правомощия Общински съвет Гурково има право да приема, изменя или отменя наредби, с които се решават самостоятелно всички въпроси от местно значение, които законът е предоставил като компетентност на общините.

На основание чл.21,ал.1,т.23, във връзка с чл.21,ал.2 от Закона за местното самоуправление и местната администрация и с оглед гореизложеното, Общински съвет – Гурково

Р Е Ш И:

1. **Отменя** Наредба № 1 за осигуряване на обществения ред на територията на община Гурково с решение № 435 по Протокол № 37 от 26.06.2014г, изм. и доп. с Решение № 21 от 16.02.2016 г. на Старозагорски окръжен съд.
2. **Приема** Наредба № 1 за осигуряване на обществения ред на територията на Община Гурково.

Участвали в гласуването 13 общ. съветници, гласували „**за**” – 9, „**против**” – няма, „**въздържали се**” – 4.

**ОБЩИНСКИ СЪВЕТ – ГУРКОВО**

**ПРЕДСЕДАТЕЛ: /п/**

**/ инж. Нейко Стоянов Нейков /**

**ПРОТОКОЛИСТ: /п/**

**/ Иванка Рачева – Генчева /**

**Препис – извлечение!**

Р Е Ш Е Н И Е № 471

28.09.2018 г.

/ Протокол № 38 /

**ОТНОСНО:** Предложение на Председателя на ОбС – Гурковос вх. № ОС – 237 / 18.09.2018 г. – определяне на заместник – представител на Община Гурково в Асоциация по ВиК – Стара Загора и определяне на позиция за гласуване на Кмета на Община Гурково на редовното заседание на Общото събрание на Асоциация по ВиК на обособената територия, обслужвана от ВиК - Стара Загора, насрочено за 08.10.2018 г.

На основание чл.21,ал.1, т. 23, във връзка с ал.2 от ЗМСМА, чл.198е, ал.3 и ал.5 от Закона за водите и писма № АВиК - РД - 17/26.07.2018 г. и № АВиК - РД - 17/10.08.2018 г. на Областния управител на област Стара Загора, Общинския съвет - Гурково

Р Е Ш И:

1.При невъзможност да присъства представителя на Община Гурково в Асоциацията по Вик – Стара Загора Иван Славов Иванов – Кмет на Община Гурково, упълномощава и определя за представител на Общината в АВиК – Стара Загора Главния инженер на Община Гурково – Мариета Панайотова Генева.

2.Възлага на Кмета на Община Гурково на редовното заседание на Общото събрание на Асоциация „ВиК” – Стара Загора на 08.10.2018 г. да гласува по посочения в писмо № АВиК - РД - 17/26.07.2018 г. на Областния управител на област Стара Загора проект за дневен ред, както следва:

* по т. 1 от дневния ред, **да гласува –** „За”

На основание чл.20, ал. 3 от Правилника за организацията и дейността на асоциациите по водоснабдяване и канализация, Общото събрание на Асоциация по ВиК на обособената територия, обслужвана от „Водоснабдяване и канализация“ ЕООД - Стара Загора, приема решение за препоръчителния размер на вноската на държавата в бюджета на Асоциацията за 2019 г. в размер на 15 000 лв.

Участвали в поименно гласуване 13 общ. съветници, гласували „**за**” – 13, „**против**” – няма, „**въздържали се**” – няма.

**ОБЩИНСКИ СЪВЕТ – ГУРКОВО**

**ПРЕДСЕДАТЕЛ: /п/**

**/ инж. Нейко Стоянов Нейков /**

**ПРОТОКОЛИСТ: /п/**

**/ Иванка Рачева – Генчева /**

**Препис – извлечение!**

Р Е Ш Е Н И Е № 472

28.09.2018 г.

/ Протокол № 38 /

**ОТНОСНО:** Предложение на Кмета на Община Гурково с вх. № ОС – 238 / 18.09.2018 г. – отдаване под наем без търг или конкурс на част от недвижим имот – частна общинска собственост за здравни дейности /с. Паничерево/.

**МОТИВИ:** В Общинска администрация гр. Гурково са депозирани:

1. Заявление с Вх. № К-2080/24.08.2018г. **от д-р Васил Бойчев Златев представител на “ГППДП - Маринова – Златев” ООД**, БУЛСТАТ 123640764 със седалище и адрес на управление гр. Стара Загора, ул. “Христина Морфова” № 12 относно искане за подновяване на договор за отдаване под наем № 448/28.10.2015г. на недвижим имот, представляващ:

- **Помещение №1,** с площ от **14 кв.м.** /четиринадесет кв.м./ находящо се в сградата на Здравна служба, с. Паничерево, общ. Гурково цялата с идентификатор 22776.501.245.1 по Кадастралната карта на с. Паничерево, общ. Гурково, цялата с площ 132 кв.м. /сто тридесет и два кв.м./ с предназначение: Здравно заведение, построена в имот с идентификатор 22776.501.245 по Кадастралната карта на с. Паничерево, общ. Гурково,

поради изтичане срока на Договора.

2. Заявление вх. № K-2065 от 22.08.2018 г. от **д-р Живко Станков Атанасов управител на ЕТ”ИМПП-Д-Р Атанасов-Живко Атанасов”, булстат 12605504** със седалище и адрес на управление гр. Стара Загора, кв. Казански, Бл. №12, Вх. Б, ет. 4, ап. 22, за подновяване на договор за отдаване под наем на недвижим имот   
№ 160/01.04.2008г. и Анекс към него от 01.04.2013г., представляващ:

- Помещения находящи сграда “Здравен дом” с. Паничерево, кв.31, УПИ ХІІ-245, с обща отдаваема площ 70 кв.м.,поради изтичане срока на Договора.

Съобразно чл.11 от Закона за общинска собственост: Имоти общинска собственост, **се управляват в интерес на населението** в общината съобразно разпоредбите на закона и с грижата на добър стопанин. В чл.14, ал.6 Закона за общинската собственост е предвидена възможността с решение на общинския съвет да се отдават под наем без търг или конкурс свободни нежилищни имоти - общинска собственост за здравни дейности за задоволяване на съответните нужди на населението. Въз основа на решението на общинския съвет се сключва договор за наем от кмета на общината или от оправомощено от него длъжностно лице.

Във връзка с осигуряване на здравно обслужване на населението и предвид изложеното, считам за целесъобразно описаните кабинети - общинска собственост да се отдадат под наем без търг или конкурс за здравни и социални дейности за задоволяване на съответните нужди на населението

На основание чл.21 ал.1 т.8 от ЗМСМА, чл. 14, ал. 6 от ЗОС и чл. 24 от Наредбата за реда за придобиване, управление и разпореждане с имоти и вещи – общинска собственост и във връзка с чл.18в от Наредбата за наемните цени на недвижимите имоти – общинска собственост в Община Гурково, Общински съвет – Гурково

Р Е Ш И:

1. Общински съвет Гурково дава съгласие да се предостави под наем за срок от **3 години /**три години **/** без търг или конкурс за здравни дейности на:
   1. **“ГППДП - Маринова – Златев” ООД**, **БУЛСТАТ 123640764**, с адрес на управлениегр. Стара Загора, ул. “Христина Морфова” № 12, представлявано и управлявано от д-р **Васил Бойчев Златев:**

- **Помещение №1,** с площ от **14 кв.м.** /четиринадесет кв.м./ находящо се в сградата с идентификатор **22767.501.245.1** с предназначение: **Здравно заведение**, със **застроена** **площ 132.00кв.м. /**сто тридесет и два кв.м./,брой етажи: **2 /два/** построена в ПИ с идентификатор 22767.501.245 по КК и КР на с. Паничерево, общ. Гурково при граници на целия имот поземлени имоти с идентификатори: 22767.501.641, 22767.501.725, 22767.501.246, 22767.501.247, 22767.501.248, 22767.501.244, 22767.501.243, Номер по предходен план: 245, кв.31, парцел ХІІ

С месечният наем в размер на **15,40 лева** / петнадесет лева и четиридесет ст./, **без ДДС**.

* 1. **ЕТ”ИМПП-Д-Р Атанасов-Живко Атанасов”, булстат 12605504** със седалище и адрес на управление гр. Стара Загора, кв. Казански, Бл. №12, Вх. Б, ет. 4, ап. 22, **представлявано от д-р Живко Станков Атанасов за отдаване под наем на недвижим имот:**

Помещения с обща отдаваема **площ 70 кв.м**., находящи се в сграда с идентификатор **22767.501.245.1** с предназначение: **Здравно заведение**, със **застроена** **площ 132.00кв.м. /**сто тридесет и два кв.м./,брой етажи: **2 /два/** построена в ПИ с идентификатор 22767.501.245 по КК и КР на с. Паничерево, общ. Гурково, при граници на целия имот поземлени имоти с идентификатори: 22767.501.641, 22767.501.725, 22767.501.246, 22767.501.247, 22767.501.248, 22767.501.244, 22767.501.243, Номер по предходен план: 245, кв.31, парцел ХІІ,

с предмет на действие и ползване, както следва:

* Помещения находящи се в западната част на І-ви етаж на сградата с обща площ **35 кв.м. /тридесет и пет кв.м./.**
* Помещения находящи се в западната част на І-ви етаж на сградата с обща площ **35 кв.м. /тридесет** западната част на ІІ-ри етаж на сградата с обща площ на **35 кв.м. /тридесет и пет кв.м./.**

С месечният наем в размер на **77,00 лева** / седемдесет и седем лева /, **без ДДС**.

1. Общински съвет Гурково възлага на Кмета на Община Гурково да сключи договори за отдаване под наем на обектите при определените в предходната точка условия.

Участвали в поименно гласуване 12 общ. съветници, гласували „**за**” – 12, „**против**” – няма, „**въздържали се**” – няма.

**ОБЩИНСКИ СЪВЕТ – ГУРКОВО**

**ПРЕДСЕДАТЕЛ: /п/**

**/ инж. Нейко Стоянов Нейков /**

**ПРОТОКОЛИСТ: /п/**

**/ Иванка Рачева – Генчева /**

**Препис – извлечение!**

Р Е Ш Е Н И Е № 473

28.09.2018 г.

/ Протокол № 38 /

**ОТНОСНО:** Предложение на Кмета на Община Гурково с вх. № ОС – 239 / 18.09.2018 г. – отдаване под наем без търг или конкурс на част от недвижим имот – частна общинска собственост за здравни дейности /гр. Гурково/.

**МОТИВИ:** В Общинска администрация гр. Гурково са депозирани:

1. Заявление с Вх. № К-2033/17.08.2018г. от **“АИППМП – д-р АНТОНИЯ ВЕЛЕВА 2008”ЕООД, ЕИК 204775990**, с адрес на управлениегр. Стара Загора, ул. “полк. Димитър Димитров” № 7, представлявано и управлявано от д-р Антония Бойкова Велева относно искане за подновяване на договор за отдаване под наем   
№ 536/06.10.2017г. на недвижим имот, представляващ:

- Помещение № 5 с площ от **27,50кв.м.** /двадесет и седем цяло и петдесет стотни кв.м./ находящи се на втори етаж от сграда бивша Поликлиника цялата с идентификатор 18157.501.263.2.2 по Кадастралната карта на гр. Гурково, общ. Гурково, цялата с площ 203 кв.м. /двеста и три кв.м./ с предназначение: Здравно заведение,

поради изтичане срока на Договора.

2. Заявление вх. № К-2040/20.08.2018г. от **ЕТ "ИППДП д-р Диньо Банков”**гр. Гурково представлявано от д-р Диньо Иванов Банков, с постоянен адрес   
гр. Гурково, бул.”Княз Александър Батенберг” №9, Вх. А, ап. 12 за за подновяване на договор за отдаване под наем № 439/03.09.2015г. на недвижим имот, представляващ:

- Помещение №№ 6 и 7 с обща площ от **31 кв.м**. находящи се на втори етаж от сграда бивша Поликлиника цялата с идентификатор 18157.501.263.2 по Кадастралната карта на гр. Гурково, общ. Гурково, цялата с площ 203 кв.м. /двеста и три кв.м./с предназначение: Здравно заведение.

Съобразно чл.11 от Закона за общинска собственост: Имоти общинска собственост, **се управляват в интерес на населението** в общината съобразно разпоредбите на закона и с грижата на добър стопанин. В чл.14, ал.6 Закона за общинската собственост е предвидена възможността с решение на общинския съвет да се отдават под наем без търг или конкурс свободни нежилищни имоти - общинска собственост за здравни дейности за задоволяване на съответните нужди на населението. Въз основа на решението на общинския съвет се сключва договор за наем от кмета на общината или от оправомощено от него длъжностно лице.

Във връзка с осигуряване на здравно обслужване на населението и предвид изложеното, считам за целесъобразно описаните кабинети - общинска собственост да се отдадат под наем без търг или конкурс за здравни и социални дейности за задоволяване на съответните нужди на населението.

На основание чл.21 ал.1 т.8 от ЗМСМА, чл. 14, ал. 6 от ЗОС и чл. 24 от Наредбата за реда за придобиване, управление и разпореждане с имоти и вещи – общинска собственост и във връзка с чл.18в от Наредбата за наемните цени на недвижимите имоти – общинска собственост в Община Гурково, Общински съвет – Гурково

Р Е Ш И:

**1.** Общински съвет Гурково дава съгласие да се предостави под наем за срок от **3 години /**три години **/** без търг или конкурс за здравни дейности на:

**1.1.“АИППМП – д-р АНТОНИЯ ВЕЛЕВА 2008”ЕООД, ЕИК 204775990**, с адрес на управлениегр. Стара Загора, ул. “полк. Димитър Димитров” № 7, представлявано и управлявано от д-р Антония Бойкова Велева**:**

- Помещение № 5 с площ от **27,50кв.м.** /двадесет и седем цяло и петдесет стотни кв.м./ находящо се на Ниво**: 3** /три/ от самостоятелен обект в сграда с идентификатор 18157.501.263.2.2, предназначение на самостоятелния обект: **Друг вид самостоятелен обект в сграда**, Брой нива на обекта: **4**/четири/ по Кадастралната карта на гр. Гурково, общ. Гурково, с площ на нивото **203 кв.м.,** находящ се в сграда бивша Поликлиника с идентификатор 18157.501.263.2, с предназначение: Здравно заведение с адрес:

С месечният наем в размер на **41,25 лева** /четиридесет и един лева и дванадесет и пет ст./, **без ДДС**.

**1**.**2. На ЕТ "ИППДП д-р Диньо Банков” гр. Гурково представлявано от д-р Диньо Иванов Банков за отдаване под наем на недвижим имот:**

- Помещение №№ 6 и 7, **с обща площ от 31 кв.м.** /тридесет и един кв.м./ находящи се на Ниво**: 3** /три/ от Самостоятелен обект с идентификатор 18157.501.263.2.2, предназначение на самостоятелния обект: Друг вид самостоятелен обект в сграда, Брой нива на обекта: **4**/четири/ по Кадастралната карта на гр. Гурково, общ. Гурково, с площ на нивото **203 кв.м.,** находящ се в сграда бивша Поликлиника с идентификатор 18157.501.263.2, с предназначение: Здравно заведение, с адрес:

С месечният наем в размер на **46,50 лева** /четиридесет и шест лева и петдесет ст./, **без ДДС**.

**2.** Общински съвет Гурково възлага на Кмета на Община Гурково да сключи договори за отдаване под наем на обектите при определените в предходната точка условия.

Участвали в поименно гласуване 12 общ. съветници, гласували „**за**” – 12, „**против**” – няма, „**въздържали се**” – няма.

**ОБЩИНСКИ СЪВЕТ – ГУРКОВО**

**ПРЕДСЕДАТЕЛ: /п/**

**/ инж. Нейко Стоянов Нейков /**

**ПРОТОКОЛИСТ: /п/**

**/ Иванка Рачева – Генчева /**

**Препис – извлечение!**

Р Е Ш Е Н И Е № 474

28.09.2018 г.

/ Протокол № 38 /

**ОТНОСНО:** Предложение на Кмета на Община Гурково с вх. № ОС – 241 / 18.09.2018 г. – одобряване на ПУП /подробен устройствен план/ – ПП /парцеларен план за елементите на техническата инфраструктура/ за изграждане на открита пасарелка преминаваща над ПИ с идентификатор 18157.501.691 /УПИ ХVІІ – 691 в кв. 51 по ПР/; ПИ с идентификатор 18157.501.1110 /УПИ І – 1108, 1110, 1138 в кв. 64 по ПР/ и ПИ с идентификатор 18157.501.929 /о.т. 175 - о.т. 176 по ПР/ по КК /кадастрална карта/ на гр. Гурково.

**МОТИВИ:** Със заявление с вх. № К-1366/04.06.2018г. от Валентин Ангелов Ангелов – изпълнителен директор на "ПРИСОЕ ПАК" АД, ЕИК 200755403, с адрес на управление : гр. Гурково ул. „Отец Паисий Хилендарски“ № 31, е поискано разглеждане и одобряване на проект за ПУП /подробен устройствен план/ - ПП /парцеларен план за елементите на техническата инфраструктура/ за изграждане на открита пасарелка преминаваща над ПИ с идентификатор 18157.501.691 /УПИ ХVІІ – 691 в кв. 51 по ПР/; ПИ с идентификатор 18157.501.1110 /УПИ І – 1108, 1110, 1138 в кв. 64 по ПР/ и ПИ с идентификатор 18157.501.929 /о.т. 175 - о.т. 176 по ПР/ по КК /кадастрална карта/ на гр. Гурково.

На основание чл. 124а ал.1 и ал.5 и чл. 125б ал.1 от ЗУТ е издадено решение № 402 от 29.03.2018г. на Общински съвет – Гурково за разрешаване изработването на проект за ПУП /подробен устройствен план/ - ПП /парцеларен план за елементите на техническата инфраструктура/ за изграждане на открита пасарелка преминаваща над ПИ с идентификатор 18157.501.691 /УПИ ХVІІ – 691 в кв. 51 по ПР/; ПИ с идентификатор 18157.501.1110 /УПИ І – 1108, 1110, 1138 в кв. 64 по ПР/ и ПИ с идентификатор 18157.501.929 /о.т. 175 - о.т. 176 по ПР/ по КК /кадастрална карта/ на гр. Гурково и одобряване на задание.

Съгласно чл. 188 ал.1 и ал.4 от ЗУТ с подробните устройствени планове може да се предвижда застрояване под и над улици и други открити пространства. Имотите, които ще се засегнат от проекта са разположени в два квартала и са, както следва :

* Поземлен имот с идентификатор 18157.501.691 по КК на гр. Гурково, собственост на „ПРИСОЕ ПАК“ АД, ЕИК 200755403, представлявано от Валентин Ангелов Ангелов – изпълнителен директор, с адрес на управление: гр. Гурково, ул. „Отец Паисий Хилендарски“ № 31, съгласно нотариален акт № 143 т. V рег.№ 8867 дело № 892 от 10.12.2015г. за покупко – продажба на недвижим имот.
* Поземлен имот с идентификатор 18157.501.929 е с начин на трайно ползване : за второстепенна улица, собственост на община Гурково,
* Поземлен имот с идентификатор 18157.501.1110, собственост на „БУЛМЕТАЛ“ АД, ЕИК 202189103, представлявано от Кольо Атанасов Колев – изпълнителен директор, с адрес на управление : гр.Гурково ул. „Прохода“ № 37, съгласно нотариален акт № 142 т.І рег.№ 1727 дело № 129 от 24.03.2017г. за констатиране право на собственост върху недвижими имоти.

Строежът, който ще се изгради - открита пасарелка, преминаваща над горепосочените поземлени имоти, не възпрепятства тяхната експлоатация и поддръжка, както позването на съпътстващата инженерна инфраструктура, както изисква чл.188 ал.2 от ЗУТ. Условията за ползване и застрояване не са влошени. Освен това, разпоредбата на чл. 67, ал.1 от ЗУТ предвижда съоръженията на техническата инфраструктура да се изграждат предимно в общински и държавни поземлени имоти, а само когато това е невъзможно или необходимо, мрежите и съоръженията на техническата инфраструктура се изграждат в поземлени имоти, собственост на физически и юридически лица.

Проектът за ПУП – ПП /парцеларен план за елементите на техническата инфраструктура/ е възложен от „ПРИСОЕ ПАК“ АД, в него е показано местоположението на открита пасарелка предмет на инвестиционните намерения на възложителя, заедно със засегнатите имоти, вида територия, начина на трайно ползване, вида собственост, собствениците, засегнатите площи за всеки имот, трасето и линиите, ограничаващи съоръжението.

Териториалният обхват на парцеларния план е ПИ с идентификатор 18157.501.691 /УПИ ХVІІ – 691 в кв. 51 по ПР/, ПИ с идентификатор 18157.501.1110 /УПИ І – 1108, 1110, 1138 в кв. 64 по ПР/ и ПИ с идентификатор 18157.501.929 /о.т.175 – о.т. 176 по ПР/ по КК на гр. Гурково.

Предвижда се пасарелката да е със следните размери :

* Дължина – 17 м.
* Ширина – 1.50 м.
* Височина над улицата – 4.50 м.

Изработеният проект за подробен устройствен план отговаря изцяло на законовите изисквания, приет е от общинския експертен съвет с решение № 3 от протокол № 6 от 04.06.2018г. и е съобщен от общината на заинтересованите лица на основание чл. 128, ал.3 от ЗУТ. В законоустановения срок не са постъпили писмени възражения, предложения и искания по проекта.

Приложени са нотариален акт № 143 т. V рег. № 8867 дело № 892/10.12.2015г. за покупко-продажба на недвижим имот и нотариален акт № 142 т. І рег. № 1727 дело № 129/24.03.2017г. за констатиране право на собственост върху недвижими имоти.

На основание чл. 21, ал.1, т.11 от ЗМСМА, чл. 129 ал.1 от ЗУТ и с оглед на изложеното, Общински съвет - Гурково

Р Е Ш И:

Одобрява проект за ПУП /подробен устройствен план/ - ПП /парцеларен план за елементите на техническата инфраструктура/ за изграждане на открита пасарелка, преминаваща над ПИ с идентификатор 18157.501.691 /УПИ ХVІІ – 691 в кв. 51 по ПР/; ПИ с идентификатор 18157.501.1110 /УПИ І – 1108, 1110, 1138 в кв. 64 по ПР/ и ПИ с идентификатор 18157.501.929 /о.т. 175 - о.т. 176 по ПР/ по КК /кадастрална карта/ на гр. Гурково, представен от "ПРИСОЕ ПАК" АД, ЕИК 200755403, с адрес на управление : гр. Гурково ул. „Отец Паисий Хилендарски“ № 31, представлявано от Валентин Ангелов Ангелов – изпълнителен директор, с трасе на елемента на техническата инфраструктура, преминаващо през следните имоти както следва :

* ПИ с идентификатор 18157.501. 691 по кадастралната карта на гр. Гурково – частна собственост,

с начин на трайно ползване – за друг вид производствен, складов обект,

със засегната площ - 0.00 кв.м.

* ПИ с идентификатор 18157.501. 929 по кадастралната карта на гр. Гурково – общинска публична собственост,

с начин на трайно ползване – за второстепенна улица

със засегната площ - 15.00 кв.м.

* ПИ с идентификатор 18157.501. 1110 по кадастралната карта на гр. Гурково – частна собственост,

с начин на трайно ползване – за друг вид обществен обект, комплекс,

със засегната площ - 10.50 кв.м.

Решението да се изпрати в 7-дневен срок за обнародване в Държавен вестник, съгласно чл. 129 ал.1 изречение второ от ЗУТ.

Участвали в поименно гласуване 12 общ. съветници, гласували „**за**” – 12, „**против**” – няма, „**въздържали се**” – няма.

**ОБЩИНСКИ СЪВЕТ – ГУРКОВО**

**ПРЕДСЕДАТЕЛ: /п/**

**/ инж. Нейко Стоянов Нейков /**

**ПРОТОКОЛИСТ: /п/**

**/ Иванка Рачева – Генчева /**

**Препис – извлечение!**

Р Е Ш Е Н И Е № 475

28.09.2018 г.

/ Протокол № 38 /

**ОТНОСНО:** Предложение на Кмета на Община Гурково с вх. № ОС – 242 / 18.09.2018 г. – приемане на отчет за постъпилите суми от глоби и санкции във връзка с нарушения на територията на общината към м. септември 2018 г.

**МОТИВИ:** За извършени нарушения на територията на община Гурково се съставят Актове за установяване на административно нарушение от оправомощените за това лица. За община Гурково нарушенията са предимно на разпоредбите на Наредба №1 за осигуряване на обществения ред в община Гурково, Наредбата за регистрация, отчет и изисквания, на които трябва да отговарят пътните превозни средства с животинска тяга в община Гурково и Закона за опазване на селскостопанското имущество. След постъпване на АУАН в общинска администрация – Гурково, административно наказващия орган – Кмета на общината или упълномощено от него лице издава наказателно постановление /НП/. Наказателните постановления за отчетния период са издадени предимно за нарушения на разпоредбите на чл.3, ал.1, чл.9, чл. 12, ал.5, чл.15, ал.9, чл.16, ал.1, чл.24, ал.3, чл. 25, ал. 2 и чл.35, ал.1 от Наредба №1 за осигуряване на обществения ред в община Гурково; чл.6 и чл.9, ал.1 и 3 от Наредбата за регистрация, отчет и изисквания, на които трябва да отговарят пътните превозни средства с животинска тяга в община Гурково; чл.40, ал.1, т.2 от Закона за опазване на селскостопанското имущество. Не малка част от нарушителите са от други общини, като обикновено това им се явява първо нарушение и санкцията е към минималния размер, също така адресите които се снемат от органите на полицията са по лична карта на нарушителите и много често не отговарят на адресите на пребиваване, така НП се връщат с отбелязване, че лицето не живее на посочения адрес. За отчетния период са издадени 54 /петдесет и четири/ наказателни постановления, от които влезли в сила – 35, а 2 бр. НП се обжалват, останалите 17 бр. не са получени, поради това, че нарушителите не са намерени на посочения адрес.

На основание чл.21, ал.1, т.24 и ал.2 от Закона за местното самоуправление и местната администрация и във връзка с гореизложеното, Общински съвет- Гурково

Р Е Ш И:

Приема Отчета за постъпилите суми от глоби и санкции във връзка с нарушения на територията на общината към м. септември 2018 г.

Участвали в гласуването 12 общ. съветници, гласували „**за**” – 12, „**против**” – няма, „**въздържали се**” – няма.

**ОБЩИНСКИ СЪВЕТ – ГУРКОВО**

**ПРЕДСЕДАТЕЛ: /п/**

**/ инж. Нейко Стоянов Нейков /**

**ПРОТОКОЛИСТ: /п/**

**/ Иванка Рачева – Генчева /**

**Препис – извлечение!**

Р Е Ш Е Н И Е № 476

28.09.2018 г.

/ Протокол № 38 /

**ОТНОСНО:** Предложение на Кмета на Община Гурково с вх. № ОС – 244 / 18.09.2018 г. – приемане на отчет за събираемостта и изразходване на средствата от туристическия данък към м. септември 2018 г. Отчет за събираемостта на такса за притежаване на куче към м. септември 2018 г. Мерки за повишаване на събираемостта.

На основание чл.21, ал.1, т.24 и ал.2 от Закона за местното самоуправление и местната администрация, Общински съвет- Гурково

Р Е Ш И:

Приема Отчет за събираемостта и изразходване на средствата от туристическия данък към м. септември 2018 г., отчет за събираемостта на такса за притежаване на куче към м. септември 2018 г. и мерки за повишаване на събираемостта.

Участвали в гласуването 12 общ. съветници, гласували „**за**” – 12, „**против**” – няма, „**въздържали се**” – няма.

**ОБЩИНСКИ СЪВЕТ – ГУРКОВО**

**ПРЕДСЕДАТЕЛ: /п/**

**/ инж. Нейко Стоянов Нейков /**

**ПРОТОКОЛИСТ: /п/**

**/ Иванка Рачева – Генчева /**

**Препис – извлечение!**

Р Е Ш Е Н И Е № 477

28.09.2018 г.

/ Протокол № 38 /

**ОТНОСНО:** Предложение на Кмета на Община Гурково с вх. № ОС – 243 / 18.09.2018 г. – приемане на информация за готовността на Община Гурково с проекти за кандидатстване по оперативни програми за програмния период 2014-2020 г. към месец септември 2018 г.

**МОТИВИ:** Във връзка с представената Информация за готовността на община Гурково с проекти за кандидатстване по оперативни програми за програмен период 2014-2020 г. към месец септември 2018 г. и на основание чл. 21, ал.1, т. 24 и ал.2 от същия член на Закона за местното самоуправление и местната администрация, Общински съвет - Гурково

Р Е Ш И:

Приема информация за готовността на Община Гурково с проекти за кандидатстване по оперативни програми за програмния период 2014-2020 г. към месец септември 2018 г.

Участвали в гласуването 12 общ. съветници, гласували „**за**” – 12, „**против**” – няма, „**въздържали се**” – няма.

**ОБЩИНСКИ СЪВЕТ – ГУРКОВО**

**ПРЕДСЕДАТЕЛ: /п/**

**/ инж. Нейко Стоянов Нейков /**

**ПРОТОКОЛИСТ: /п/**

**/ Иванка Рачева – Генчева /**

**Препис – извлечение!**

Р Е Ш Е Н И Е № 478

28.09.2018 г.

/ Протокол № 38 /

**ОТНОСНО:** Предложение на Кмета на Община Гурково с вх. № ОС – 245 / 25.09.2018 г. - определяне на средства за поевтиняване на храната на обяд в училищата на територията на община Гурково през учебната 2018 / 2019 г.

**МОТИВИ:** С Решение № 455 от 26.07.2018 г. / Протокол № 37 / на Общински съвет – Гурково, беше закрит ученическия стол в СУ ”Христо Смирненски” гр. Гурково.

До сега община Гурково поемаше поевтиняване на храната в размер на 0,25 лв с ДДС за закуска и 0,60 лв. с ДДС за обяд за сметка на бюджета от местните приходи.

Желанието на ръководството на общината е и след закриването на ученическия стол тази тенденция за поевтиняване на храненето да продължи.

Храненето на учениците ще се осигурява чрез кетъринг, организиран от училищата чрез избор на доставчик съгласно ЗОП.

През новата учебна 2018 / 2019 г. в СУ ”Христо Смирненски” гр. Гурково са записани за целодневно обучение 100 ученика, а в ОУ ”Св.Св.Кирил и Методий” с. Паничерево – 50 ученика.

Тъй като от средствата, предоставени от Републиканския бюджет по определените стандарти за 1 ученик за 2018 год. са достатъчни за разходи за закуска, предлагаме от бюджета на Общината да се поеме поевтиняване само на обяда в размер на 1,00 лев на ден на ученик.

За подпомагане обедното хранене в училищата ще бъдат необходими следните средства :

|  |  |  |  |  |  |
| --- | --- | --- | --- | --- | --- |
| Училище | Ориентиров. Брой ученици за обедно хранене на ден | Разходи за 1 месец | Разходи до края на бюджетната 2018 г. | Разходи до края на учебната 2018/2019г. | Общо необходими средства за поевтиняване на храната от бюджета на община Гурково |
|  | бр. | лв. | лв. | лв. | лв. |
| СУ „ Христо Смирненски“ гр.Гурково | 80 | 1 680 | 5 040 | 8 400 | 13 440 |
| ОУ „ Св.Св.Кирил и Методий“  с. Паничерево | 50 | 1 050 | 3 150 | 5 250 | 8 400 |
| Общо необходими средства за поевтиняване на храната | **130** | **2 730** | **8 190** | **13 650** | **21 840** |

урково б ГХHh

На основание чл.21, ал.2 във връзка с чл.21 ал.1 т.6 и т.23 от Закона за местното самоуправление и местната администрация и [чл.3](javascript://), т.1 от [ПМС No 88](javascript://) от 2000 г. за организация на ученическото столово хранене (ДВ,бр.44 от 2000 г.), Общински съвет – Гурково

Р Е Ш И:

1.Определя размер за поевтиняване на обедното хранене на учениците от училищата на територията на община Гурково в размер на 1,00 лв. / един лев / на ден на ученик за учебната 2018/2019 г.

2. Необходимите средства за поевтиняване на храната са за сметка на собствените приходи на община Гурково.

Участвали в поименно гласуване 12 общ. съветници, гласували „**за**” – 12, „**против**” – няма, „**въздържали се**” – няма.

**ОБЩИНСКИ СЪВЕТ – ГУРКОВО**

**ПРЕДСЕДАТЕЛ: /п/**

**/ инж. Нейко Стоянов Нейков /**

**ПРОТОКОЛИСТ: /п/**

**/ Иванка Рачева – Генчева /**

**Препис – извлечение!**

Р Е Ш Е Н И Е № 479

28.09.2018 г.

/ Протокол № 38 /

**ОТНОСНО:** Предложение на Кмета на Община Гурково с вх. № ОС – 246 / 25.09.2018 г. - издаване на запис на заповед от община Гурково в полза на ДФ „Земеделие”- Разплащателна агенция, обезпечаваща финансиране на разходи за данък върху добавената стойност към авансово плащане по Договор № 24/07/2/000452 от 21.06.2018 г. по подмярка 7.2 „Инвестиции в създаването, подобряването или разширяването на всички видове малка по мащаби инфраструктура“ на мярка 7 „Основни услуги и обновяване на селата в селските райони“ от Програма за развитие на селските райони за периода 2014 – 2020 година, съфинансирана от Европейския земеделски фонд за развитие на селските райони за Проект „Подобряване на водоснабдителната инфраструктура в селата Конаре и Паничерево, община Гурково, област Стара Загора”, сключен между Община Гурково и ДФ „Земеделие”.

**МОТИВИ:** Община Гурково изпълнява Договор за безвъзмездна финансова подкрепа № 24/07/2/0/00452 от 21.06.2018 г.,сключен с ДФ „Земеделие”.Осигурената безвъзмездна финансова подкрепа по горецитирания проект възлиза на 5 163 263,46 лева без ДДС

С цел спазване на процедурните правила, уредени в Наредба № 12 от 25 юли 2016 год. на Министерството на земеделието и храните, за прилагане на подмярка 7.2 „Инвестиции в създаването, подобряването или разширяването на всички видове малка по мащаби инфраструктура“ на мярка 7 „Основни услуги и обновяване на селата в селските райони“ от Програма за развитие на селските райони за периода 2014 – 2020 година, съфинансирана от европейския земеделски фонд за развитие на селските райони, както и за активиране на финансирането, община Гурково подаде заявка за авансово плащане 24/07/2/0/00452/1/01 от 22.08.2018 г. за сумата от 41 771,67 /четиридесет и една хиляди седемстотин седемдесет и един лева и шестдесет и седем стотинки/, представляваща 50% от стойността на одобрената финансова помощ по проекта за разходи за изготвяне на работен проект,съгласно Приложение № 1 от Договор № 2424/07/2/0/00452 от 21.06.2018 г.,

Разходите за данък върху добавената стойност /ДДС/ са недопустим разход за финансиране по правилата на Европейския земеделски фонд за развитие на селските райони и поради това, че същите подлежат на възстановяване в съответствие с националното законодателство в областта на ДДС.

За тази цел е необходимо община Гурково да подаде искане за финансиране на разходи за ДДС към заявка за авансово плащане.

Изплащането на данъка върху добавената стойност по главницата на извършеното авансово плащане от страна на Държавен фонд „Земеделие” по договор № 24/07/2/0/00387 е възможно само след представяне на обезпечение в размер на 100% от стойността на ДДС по главницата на извършено по проекта авансово плащане към община Гурково, което ДДС е на стойност 8 354,33 /осем хиляди триста петдесет и четири лева и тридесет и три стотинки/.

Размерът разхода за ДДС е по съгласувана обществена поръчка от ДФЗ- РА с договора за предоставяне на финансовата помощ на избрания изпълнител за изготвяне на работен проект.

Във връзка с гореизложеното и на основание чл. 21, ал. 1, т.10, чл.27 ал.4 и ал.5 от ЗМСМА, и изпълнението на Договор за предоставяне на безвъзмездна финансова помощ № 24/07/2/0/00452 от 21.06.2018 г., по подмярка 7.2 „Инвестиции в създаването, подобряването или разширяването на всички видове малка по мащаби инфраструктура“ на мярка 7 „Основни услуги и обновяване на селата в селските райони“ от Програма за развитие на селските райони за периода 2014 – 2020 година за проект: „Подобряване на водоснабдителната инфраструктура в селата Конаре и Паничерево, община Гурково, област Стара Загора”, сключен между община Гурково и Държавен фонд „Земеделие”- Разплащателна агенция, със седалище в гр. София, бул. „Цар Борис III” № 136, БУЛСТАТ 121100421, представлявано от Изпълнителния директор - Живко Живков, Общински съвет - Гурково

Р Е Ш И:

1. Упълномощава кмета на община Гурково да подпише Запис на заповед

във вида по приложения към това решение образец, без протест и без разноски, платима на предявяване, в полза на ДФ „Земеделие” за сумата в размер на 8 354,33 /осем хиляди триста петдесет и четири лева и тридесет и три стотинки/ за обезпечаване плащането на разходи за данък върху добавената стойност /ДДС/ по изплатено авансово плащане по договор за предоставяне на безвъзмездна финансова помощ № 24/07/2/0/00452 от 21.06.2018 г., по подмярка 7.2 „Инвестиции в създаването, подобряването или разширяването на всички видове малка по мащаби инфраструктура“ на мярка 7 „Основни услуги и обновяване на селата в селските райони“ от Програма за развитие на селските райони за периода 2014 – 2020 година за проект: „Подобряване на водоснабдителната инфраструктура в селата Конаре и Паничерево, община Гурково, област Стара Загора”, сключен между община Гурково и Държавен фонд „Земеделие”- Разплащателна агенция

2. Възлага на кмета на община Гурково да подготви необходимите документи за получаване на ДДС върху авансово плащане по Договор № 24/07/2/0/00452 от 21.06.2018 г. и да ги представи пред ДФ „Земеделие”.

Участвали в поименно гласуване 12 общ. съветници, гласували „**за**” – 12, „**против**” – няма, „**въздържали се**” – няма.

**ОБЩИНСКИ СЪВЕТ – ГУРКОВО**

**ПРЕДСЕДАТЕЛ: /п/**

**/ инж. Нейко Стоянов Нейков /**

**ПРОТОКОЛИСТ: /п/**

**/ Иванка Рачева – Генчева /**

**Препис – извлечение!**

Р Е Ш Е Н И Е № 480

28.09.2018 г.

/ Протокол № 38 /

**ОТНОСНО:** Предложение на Кмета на Община Гурково с вх. № ОС – 247 / 25.09.2018 г. - издаване на запис на заповед от община Гурково в полза на ДФ „Земеделие”- Разплащателна агенция, обезпечаваща финансиране на разходи за данък върху добавената стойност към авансово плащане по Договор № 24/07/2/0/00387 от 13.12.2017 г. по подмярка 7.2 „Инвестиции в създаването, подобряването или разширяването на всички видове малка по мащаби инфраструктура“ на мярка 7 „Основни услуги и обновяване на селата в селските райони“ от Програма за развитие на селските райони за периода 2014 – 2020 година, съфинансирана от Европейския земеделски фонд за развитие на селските райони за Проект „Реконструкция и рехабилитация на улична мрежа в гр. Гурково, село Паничерево и село Конаре, общ. Гурково, обл. Стара Загора”, сключен между Община Гурково и ДФ „Земеделие”.

**МОТИВИ:**Община Гурково изпълнява Договор за безвъзмездна финансова помощ № 24/07/2/0/00387 от 13.12.2017 г. сключен с ДФ „Земеделие”. Осигурената безвъзмездна финансова помощ по горецитирания проект възлиза на 1 911 791.07 лева без ДДС.

С цел спазване на процедурните правила, уредени в Наредба № 12 от 25 юли 2016 год. на Министерството на земеделието и храните, за прилагане на подмярка 7.2 „Инвестиции в създаването, подобряването или разширяването на всички видове малка по мащаби инфраструктура“ на мярка 7 „Основни услуги и обновяване на селата в селските райони“ от Програма за развитие на селските райони за периода 2014 – 2020 година, съфинансирана от европейския земеделски фонд за развитие на селските райони, както и за активиране на финансирането, община Гурково подаде заявка за авансово плащане 24/07/2/0/00387/1/01 от 22.08.2018 г. за сумата от 28 268,65 /двадесет и осем хиляди двеста шестдесет и осем лева и шестдесет и пет стотинки/, представляваща 50% от стойността на одобрената финансова помощ по проекта за разходи за изготвяне на работен проект,съгласно Приложение № 1 от Договор № 24/07/2/0/00387 от 13.12.2017 г.

Разходите за данък върху добавената стойност /ДДС/ са недопустим разход за финансиране по правилата на Европейския земеделски фонд за развитие на селските райони и поради това, че същите подлежат на възстановяване в съответствие с националното законодателство в областта на ДДС.

За тази цел е необходимо община Гурково да подаде искане за финансиране на разходи за ДДС към заявка за авансово плащане.

Изплащането на данъка върху добавената стойност по главницата на извършеното авансово плащане от страна на Държавен фонд „Земеделие” по договор № 24/07/2/0/00387 е възможно само след представяне на обезпечение в размер на 100% от стойността на ДДС по главницата на извършено по проекта авансово плащане към община Гурково, което ДДС е на стойност 5 653,73 /пет хиляди шестстотин петдесет и три лева и седемдесет и три стотинки/.

Размерът разхода за ДДС е по съгласувана обществена поръчка от ДФЗ- РА с договора за предоставяне на финансовата помощ на избрания изпълнител за изготвяне на работен проект.

Във връзка с гореизложеното и на основание чл. 21, ал. 1, т.10, чл.27 ал.4 и ал.5 от ЗМСМА, и изпълнението на Договор № 24/07/2/0/00387 от 13.12.2017 г. по подмярка 7.2 „Инвестиции в създаването, подобряването или разширяването на всички видове малка по мащаби инфраструктура“ на мярка 7 „Основни услуги и обновяване на селата в селските райони“ от Програма за развитие на селските райони за периода 2014 – 2020 година, съфинансирана от Европейския земеделски фонд за развитие на селските райони за Проект „Реконструкция и рехабилитация на улична мрежа в гр. Гурково, село Паничерево и село Конаре, общ. Гурково, обл. Стара Загора”, сключен между Община Гурково и ДФ „Земеделие” - Разплащателна агенция, със седалище в гр. София, бул. „Цар Борис III” № 136, БУЛСТАТ 121100421, представлявано от Изпълнителния директор - Живко Живков, Общински съвет - Гурково

Р Е Ш И:

1.Упълномощава кмета на община Гурково да подпише Запис на заповед

във вида по приложения към това решение образец, без протест и без разноски, платима на предявяване, в полза на ДФ „Земеделие” за сумата в размер на 5 653,73 /пет хиляди шестстотин петдесет и три лева и седемдесет и три стотинки/ за обезпечаване плащането на разходи за данък върху добавената стойност /ДДС/ по изплатено авансово плащане по Договор № 24/07/2/0/00387 от 13.12.2017 г. по подмярка 7.2 „Инвестиции в създаването, подобряването или разширяването на всички видове малка по мащаби инфраструктура“ на мярка 7 „Основни услуги и обновяване на селата в селските райони“ от Програма за развитие на селските райони за периода 2014 – 2020 година, съфинансирана от Европейския земеделски фонд за развитие на селските райони за Проект „Реконструкция и рехабилитация на улична мрежа в гр. Гурково, село Паничерево и село Конаре, общ. Гурково, обл. Стара Загора”, сключен между Община Гурково и ДФ „Земеделие” - Разплащателна агенция.

2. Възлага на кмета на община Гурково да подготви необходимите документи за получаване на ДДС върху авансово плащане по Договор № 24/07/2/0/00387 от 13.12.2017 г. и да ги представи пред ДФ „Земеделие”.

Участвали в поименно гласуване 12 общ. съветници, гласували „**за**” – 12, „**против**” – няма, „**въздържали се**” – няма.

**ОБЩИНСКИ СЪВЕТ – ГУРКОВО**

**ПРЕДСЕДАТЕЛ: /п/**

**/ инж. Нейко Стоянов Нейков /**

**ПРОТОКОЛИСТ: /п/**

**/ Иванка Рачева – Генчева /**

**Препис – извлечение!**

Р Е Ш Е Н И Е № 481

28.09.2018 г.

/ Протокол № 38 /

**ОТНОСНО:** Предложение на П.Пенчев – общински съветник с вх. № ОС – 229 / 17.09.2018 г. – за предсрочно прекратяване на правомощията на Председателя на ОбС – Гурково.

На основание чл.13, ал. 3 от Правилника за организацията и дейността на Общински съвет - Гурково неговите комисии и взаимодействието му с общинската администрация, във връзка с чл.24, ал.3 т.2, предл. 2 от ЗМСМА и чл. 13, ал. 1, т. 2, предл. 2 от Правилника за организацията и дейността на Общински съвет - Гурково, неговите комисии и взаимодействието му с общинската администрация и с оглед резултатите от проведеното тайно гласуване, Общински съвет - Гурково

Р Е Ш И:

**Не приема** Предложението на П.Пенчев – общински съветник с вх. № ОС – 229 / 17.09.2018 г. за предсрочно прекратяване на правомощията на Председателя на ОбС – Гурково.

Участвали в гласуването 12 общ. съветници, гласували „**за**” – 3, „**против**” – 8, „**въздържали се**” – 1.

**ОБЩИНСКИ СЪВЕТ – ГУРКОВО**

**ЗАМ. – ПРЕДСЕДАТЕЛ: /п/**

**/ Румяна Иванова Гергова /**

**ПРОТОКОЛИСТ: /п/**

**/ Иванка Рачева – Генчева /**